Pertarungan Bruce Lee Vs Wong Jack Man: Apa Sebenarnya Yang Terjadi?

Pada awal tahun 1960-an, Chinatown di San Francisco menjadi tempat tumpuan para pengamal seni bela diri muda yang ingin berada di barisan hadapan menerajui bidang ini.

Masyarakat seni mempertahankan diri di kawasan ini yang berkembang pesat dan berfungsi sebagai tenaga pengajar yang mengajar banyak ahli seni bela diri terkenal.

Budaya bertarung di San Francisco Bay Area ini tersangat menarik sehingga ia membuatkan seorang pemuda memutuskan untuk berpindah dari Seattle ke Oakland di San Francisco, untuk membuka studio seni mempertahankan diri Jun Fan nya yang kedua.

Pemuda itu tak lain tak bukan adalah Bruce Lee. Dan ketika itu, nama Wong Jack Man juga terkenal dan dihormati serta merupakan pemilik Institut Jun Fan Gung di mana dia mengajar Wing Chun.

Walau bagaimanapun, sekitar tahun 1964, Bruce Lee dan Wong Jack Man mendapati bahawa mereka berada di 2 dunia seni mempertahankan diri yang bertentangan di San Francisco.

Beberapa khabar angin mengatakan bahawa perselisihan di antara kedua-dua lagenda seni bela diri ini berpunca daripada studio seni bela diri milik Bruce Lee di Oakland menarik sebahagian besar pelajar bukan Cina.

Wong Jack Man pula menentang idea untuk mengajarkan seni bela diri kepada orang berkulit putih. Oleh itu, Wong mencadangkan kepada Bruce agar mereka bertarung dan jika Bruce kalah, dia harus menutup studionya.

Juga terdapat dakwaan bahawa Bruce Lee yang mencabar Wong Jack Man dengan mendakwa bahawa dia boleh mengalahkan mana-mana pengamal seni bela diri di San Francisco.

Dan dengan itu, Wong dikatakan mengajak untuk bertarung sebagai respon terhadap cakap besar Bruce Lee. Wong mahu pertarungan itu diadakan di hadapan umum.

Namun, selepas keengganan Bruce, kedua-duanya bersetuju untuk bertarung secara tertutup di sekolah Lee dengan dihadiri oleh segelintir penonton.

Walaupun terdapat percanggahan mengenai jumlah orang yang hadir iaitu di antara 7 hingga 15 orang, namun hanya 3 individu daripada keseluruhan yang datang sahaja dapat disahkan iaitu Linda Lee Cadwell (isteri Bruce), rakan kongsi studio Bruce iaitu James Lee dan William Chen, sorang pengajar Tai Chi tempatan.

Dan disebabkan oleh pertarungan itu berlangsung di kawasan tertutup, terdapat beberapa kenyataan yang bercanggah mengenai apa yang sebenarnya berlaku.

Menurut versi Linda mengenai pertarungan ini, Bruce Lee mengalahkan Wong Jack Man dalam masa 5 minit sahaja:

"Kedua-dua mereka masuk dan menunduk hormat kemudiannya pertarungan dimulakan. Wong mengenakan postur berdiri klasik manakala Bruce yang pada masa itu masih menggunakan gaya Wing Chun, melakukan satu siri tumbukan lurus untuk memanaskan badan.

Tak sampai seminit, anak-anak buah Wong cuba untuk menghentikan pertarungan ketika Bruce baru mula bertindak. Namun, James Lee memberi amaran kepada mereka untuk membiarkan pertarungan itu berlangsung.

Seminit kemudian dengan Bruce yang meneruskan serangan bertubi-tubi, Wong mula mengundur ke belakang sepantas yang boleh. Namun pertarungan tersebut bertukar menjadi sandiwara apabila Wong beralih ke belakang dan melarikan diri.

Bruce kemudiannya menerkam ke arah Wong dan menjatuhkannya di mana Bruce mula membelasahnya dengan agak teruk sambil menjerat, "Adakah ini sudah cukup?".

Wong kemudiannya membalas "Sudah cukup". Bruce sekali lagi bertanya soalan tersebut untuk memastikan bahawa Wong memahami bahawa ia adalah pengakhiran kepada pertarungan tersebut,".

Wong walaubagaimanapun menceritakan versi kejadian yang berlainan. Menurut kisahnya, dia menyatakan bahawa Bruce menyerang dengan agresif seperti "kerbau liar".

Wong pasti bahawa Bruce "tak akan mengaku kalah sehingga dia dibunuh", jadi Wong memilih untuk bertarung secara bertahan untuk tidak mengambil risiko berhadapan akibat kepada pertarungn yang boleh membawa maut.

Wong mendakwa pertarungan itu berlangsung selama 20 minit dan menjadi semakin perlahan kerana Bruce tercungap-cungap, dan bukan salah seorang daripada mereka melakukan pukulan berbahaya.

William Chen pula, yang sukakan gaya pertarngan dan seni bela diri yang lebih tradisional, menyifatkan pertarungan antara Bruce Lee dan Wong Jack Man sebagai seri.

Menurut versi yang lebih mirip dengan kenyataan Wong berbanding Lina, William juga menyatakan bahawa Bruce lebih agresif manakala Wong agak bertahan dan terkawal.

Dia juga bersetuju bahawa pertarungan itu berlangsung sekitar 20 hingga 25 minit dan sangat pasti bahawa ia tidak berakhir dengan Wong mengaku kalah dan memohon bantuan.

Walaupun apa sebenarnya yang berlaku dalam pertarungan ini akan terus kekali sebagai misteri yang kontroversi kepada semua orang kecuali mereka yang menonton, ramai orang setuju bahawa ia memberikan kesan yang kuat terhadap Bruce Lee.

Menang atau tidak, pertarungan itu menjadi pemangkin kepada Bruce untuk mengubah pendekatannya terhadap pertarungan secara keseluruhan dan membawa kepada Bruce mencipta gaya tersendiri, diberi nama Jeet Kune Do atau JKD.

Jeet Kune DO menggabungkan elemen-elemen dari Wing Chun, Taekwondo, gusti, lawan pedang dan tinju Barat.

Dalam satu temuramah dengan Black Belt Magazine, Bruce Lee menceritakan mengenai pertarungan itu tanpa menyebut nama Wong Jack Man:

"Saya pernah bertarung di San Francisco (merujuk kepada Bay Area dan bukannya di bandar) dengan "Kung-Fu cat". Selepas seketika, bajingan ini mula melarikan diri. Saya mengejarnya dan seperti orang bodoh, saya terus menumbuk bahagian belakang kepalanya. Tangan saya mula membengkak kerana memukul kepalanya yang keras. Ketika itulah saya menyedari bahawa Wing Chun tidak begitu praktikal dan mula mengubah cara saya bertarung,".


Nak WiFi Internet Lebih Laju? Ikuti 8 Tips Mudah Ini

Dalam kehidupan serba moden hari ini, Internet yang laju bukan lagi suatu kehendak, ia sudah menjadi suatu keperluan. Segala urusan pada zaman sekarang kebanyakan melibatkan penggunaan internet, dan sekiranya internet bergerak lambat, pasti menyakitkan hati. Jadi, untuk mengelakkan ianya berlaku, rujuk 8 tips di bawah untuk meningkatkan kelajuan WiFi di rumah mahupun pejabat anda.

Bukan semua lokasi sesuai untuk router anda. Sebagai permulaan, jauhkan ia anda daripada objek logam dan peralatan yang mengeluarkan gelombang elektromagnetik, seperti peti ais dan mesin basuh (kerana ianya bermotor). Secara ideal, pastikan jarak selamat antara router dan wayar elektrik.

Untuk meliputi sesebuah kawasan dengan isyarat (signal) WiFi yang rata, pastikan kedudukan router tersebut berada di tengah-tengah ruang. Lagi tinggi router, lagi kuat isyarat WiFi dapat dihantar kepada gajet anda.

Kebanyakan router WiFi hadir dengan antena yang kecil, dan lemah. Hal ini bukan kerana kilang ingin jimatkan setiap sen yang mereka mampu, namun selalunya antena yang kuat mempunyai saiz yang besar. Antena dari kilang selalunya berupaya menghantar signal pada kadar 4 dB (decibel), antena yang bersaiz besar sekitar 25 hingga 40 sentimeter tinggi mampu menghantar 10 dB signal, yakni 2.5 kali ganda lebih kuat.

Sekiranya anda tidak kisah dengan saiz, antena baharu yang lebih kuat mampu meningkatkan kelajuan internet rumah mahupun pejabat anda tanpa perlu membeli router baru, yang lebih mahal.

Pada zaman sekarang, kata kunci WiFi yang sulit dan dilindungi adalah suatu kewajiban. Untuk melindungi data peribadi anda, kata WiFi seharusnya disulitkan (encrypted), dan gunakan kata kunci yang susah untuk diteka mahupun dicuri. Selain itu, anda boleh 'sembunyikan' rangkaian (network) WiFi anda dengan memilih untuk menggunakan 'hidden network'. Cara ini, WiFi anda tidak dapat dikesan mahupun digunakan secara rahsia.

Sekiranya anda mempunyai ramai tetamu di rumah, buat rangkaian  asing untuk tetamu, supaya kelajuan internet anda sendiri tidak terjejas.

Walaupun alat ini kerap kali dirujuk dengan nama yang berbeza, WiFi booster, extender dan repeater, sebenarnya ianya adalah benda yang sama. Mekasnime alat ini, ia menangkap signal Wifi, kuatkan signal tersebut, dan dihantar semula kepada gajet yang bersambung dengan rangkaian internet. Bergantung kepada kehendak anda, harga alat ini bermula sekitar puluhan ringgit, ke ratusan ringgit, bergantung kepada kekuatan signal yang anda inginkan.

Seperti televisyen, WiFi juga mempunyai beberapa siaran berlainan. Walaupun kebanyakan negara menggunakan 6 siaran tidak bertindih (1, 6, 11 dan 14), ramai pengguna membiarkan setting pada router mereka pada siaran asal, sama ada Siaran 1 atau Siaran 6. Sekiranya terlalu ramai pengguna menggunakan satu siaran yang sama pada satu-satu masa, siaran tersebut akan menjadi sesak, akibatnya, kelajuan internet menjadi terbantut.

Penyelesaian kepada masalah ini amat jelas dan mudah, tentukan siaran mana yang kurang digunakan dan bertukarlah ke siaran tersebut. Ikuti langkah-langkah seperti di dalam video di atas untuk menukar siaran WiFi anda.

Teknologi internet tanpa wayar terbaru adalah IEEE 802.11ac, yang menawarkan kelajuan muat turun dan muat naik dengan liputan signal yang lebih luas berbanding teknologi WiFi yang lama, seperti IEEE 802.11b, g dan lain-lain. Untuk mengambil kesempatan akan teknologi WiFi terbaru ini, anda perlu pastikan gajet anda boleh menyokong teknologi ini.

Gigahertz, atau GHz mengukur frequency (kekerapan) rangkaian. Menggunakan 5 GHz frequency membolehkan data dihantar pada kada kelajuan yang lebih tinggi untuk jarak yang dekat, dan selalunya kurang sibuk berbanding 2.4 GHz wireless frequency. Sekiranya router anda menyokong frequency 5 GHz, cuba tukar dan bandingkan perbezaannya. Dalam bahasa mudah, 5 GHz bermaksud 5G internet.

Reboot bermaksud, padamkan router, dan hidupkannya semula. Kadangkala dengan reboot internet anda akan kembali laju, kerana dengan cara ini, memori router anda akan dibersihkan dan membolehkan kemas kini terbaru untuk di-install.


5 Negeri Yang Paling Banyak Perkahwinan Bawah Umur di Malaysia

Kami sudah menerbitkan beberapa siri artikel yang cuba memperbetulkan persepsi masyarakat kita yang kerap memburukkan negara sendiri dalam isu perkahwinan bawah umur.

Seperti yang sudah kami jelaskan, kita sepatutnya tidak terlalu terikut-ikut dengan gesaan barat yang kerap kali dilihat cuba menetapkan kaedah yang kena dengan tekak mereka pada kita, tetapi mereka sendiri gagal mengikut apa yang mereka cadangkan.

Kami sudah membincangkan panjang lebar berkenaan isu perkahwinan bawah umur di Amerika Syarikat serta di Eropah dan kami cadangkan kepada anda untuk turut sama memahami kebenaran sebenar tentang persepsi yang kita ada terhadap negara mereka, sebelum kita berbincang tentang negara kita.

Jadi persoalannya - adakah negara kita seteruk yang kita sangkakan? Jelas sekali tidak!

Menurut laporan yang dinyatakan dalam Parlimen, hasil penyelidikan Kementerian Dalam Negeri tidak menyatakan jumlah perkahwinan mengikut etnik dan agama secara terperinci, tetapi dipecahkan mengikut negeri yang terdapat dalam negara kita.

Berdasarkan rekod KDN, data yang diperolehi datang daripada empat sumber dengan Jabatan Agama Islam negeri merekodkan jumlah pasangan yang berkahwin bawah umur bagi pasangan beragama Islam, sementara Jabatan Pendaftaran Negara menyediakan rekod bagi pasangan bukan beragama Islam.

Bagi perkahwinan bawah umur melibatkan perkahwinan adat di kalangan masyarakat kaum peribumi di Sarawak dan Sabah, rekod datang daripada undang-undang adat serta enakmen mahkamah Anak Negeri Sabah.

Pada tahun 2017, sebanyak 147 perkahwinan melibatkan individu bawah umur bukan Islam direkodkan di seluruh negara, dengan lima negeri yang mencatatkan jumlah paling tinggi adalah Sarawak iaitu 32 orang, Johor dengan 12 orang, 10 orang di Perak dan 5 orang di Pulau Pinang dan WP Kuala Lumpur. 62 kes dianggap lain-lain tempat.

Daripada jumlah 147 orang itu, seorang berumur 13 tahun, 6 orang berumur 14 tahun, 15 orang berumur 15 tahun, 43 orang berumur 16 tahun dan 82 orang berumur 17 tahun.

Seramai 212 orang kanak-kanak bukan Islam telah dikahwinkan dengan lelaki berstatus dewasa, dengan usia paling muda adalah 13 tahun melibatkan dua kes, 14 tahun 6 kes, 15 tahun sembilan kes, 16 tahun 58 kes dan majoritinya mengahwini remaja berusia 17 tahun melibatkan 137 kes. Ini merujuk kepada data KDN.

Walau demikian, sekiranya dirujuk mengikut rekod negeri-negeri pula, jumlahnya jauh berbeza dengan keseluruhan kes yang direkodkan adalah 968 kes bagi tahun 2017. Lima negeri yang mencatatkan jumlah tertinggi perkahwinan dewasa dengan kanak-kanak adalah Johor dengan 128 kes, Kedah 33 kes, Negeri Sembilan 27 kes serta Melaka dan Pahang, masing-masing mencatatkan 19 kes.

Daripada jumlah tersebut, masyarakat Cina didapati paling ramai mengahwinkan anak mereka yang bawah umur dengan pasangan dewasa, iaitu seramai 384 kes. Kumpulan etnik Sarawak mencatatkan jumlah kes kedua terbesar iaitu 268 kes, orang asli semenanjung 145 kes, kaum India 122 kes, etnik Sabah 145 kes dan lain-lain mencatatkan 18 kes.

Salah satu tanggapan paling buruk yang kerap diperkatakan secara tiada fakta, adalah berkenaan pendapat sesetengah pihak yang gemar mengatakan perkahwinan bawah umur lebih banyak berlaku di kalangan keluarga masyarakat Islam di Malaysia. Menerusi statistik yang dibentangkan di Parlimen, ternyata dakwaan ini tidak berasas.

Ini kerana jika dibandingkan dengan individu bukan Islam, menurut data Jabatan Kehakiman Mahkamah Syariah, individu Islam bawah umur yang dikahwinkan di seluruh negara berjumlah 877 orang. Tidak diketahui berapakah pecahan individu bawah umur yang dikahwinkan dengan pasangan bawah umur dan pasangan dewasa.

Menurut statistik, dalam tempoh 5 tahun daripada Januari 2013 sehingga Disember 2017, terdapat 5,362 kes permohonan pernikahan bawah umur dilakukan di seluruh negara. Majoritinya datang daripada Sarawak dengan 918 kes, Kelantan 793 kes, Johor 440 kes, Terengganu 407 kes dan Kedah 389 kes.

Sebagai bacaan tambahan, kami kongsikan kepada anda dua artikel kami yang membincangkan berkenaan isu kadar perceraian serta kadar kehamilan anak luar nikah yang kerap berlaku di negara kita. Moga artikel-artikel ini dapat memberikan gambaran sebenar serta membantu anda memahami realiti sebenar masyarakat kita.


Kenapa Bosnia Berperang? : Sejarah Perpecahan Yugoslavia

Artikel ini adalah sambungan daripada 'Sejarah Perpecahan Yugoslavia Kepada Bosnia and Herzegovina, Slovenia, Croatia, Serbia, Montenegro dan Macedonia'. Artikel Bahagian 1 itu membincangkan tentang pembentukan Yugoslavia, bagaimana konflik perpecahan tercetus, dan kemerdekaan beberapa buah republik seperti Croatia, Slovenia dan Macedonia.

Bosnia and Herzegovina mempunyai kepelbagaian etnik yang paling banyak berbanding lain-lain republik, terdiri daripada 3 etnik utama. Etnik paling besar antara semuanya adalah Bosniaks, yang selalunya dirujuk sebagai 'Bosnian Muslims', diikuti oleh majoriti etnik Serbs dan minoriti Croats. Pemimpin parti Bosnian Serbs (pemberontak etnik Serbs di Bosnia) mengeluarkan amaran keras kepada kerajaan Bosnia untuk tidak meneruskan kemerdekaan.

Namun, pada Februari 1992, Bosnia and Herzegovina telah turut mengadakan sebuah referendum kemerdekaan. Kebanyakan Bosniaks dan Croats (etnik Croatia, sama ada tinggal di Croatia atau Bosnia) mengundi untuk keluar daripada Yugoslavia, manakala sebahagian besar Serbs telah memboikot undian referendum tersebut.

Keesokan harinya, seorang etnik Serbs di Bosnia telah mati dibunuh oleh seorang Bosniaks, dan Serbs bertindak balas dengan mengadakan sekatan jalan di ibu negaranya, Sarajevo. Sebahagian besar bandar tersebut telah ditawan oleh Bosnian Serbs.

Mereka memaksa kerajaan Bosnia untuk berhenti meminta pengiktirafan antarabangsa demi mencapai kemerdekaan. Serbs di Bosnia telah mengisytiharkan kemerdekaan republik mereka sendiri, iaitu 'Republika Srpska'. Kesemua Serbs di dalam tentera Yugoslavia telah dipindahkan untuk bersama tentera Bosnian Serbs.

Pada 27 April 1992, Socialist Federal Republic of Yugoslavia secara rasmi berakhir apabila sebuah perlembagaan baharu telah diterima pakai bersama dengan pengisytiharan Federal Republic of Yugoslavia, terdiri daripada 2 daripada 6 republik asal, iaitu Serbia dan Montenegro.

United Nations (UN) telah menolak permintaan mereka untuk secara automatik meneruskan keahlian sebagai Yugoslavia.

Bosnian Serbs (etnik Serbia yang tinggal di Bosnia) mula menawan wilayah-wilayah Bosnia yang didominasi oleh etnik mereka, serta kebanyakan bandar Muslim yang berhampiran dengan sempadan Serbia. Selain itu, mereka turut melancarkan serangan mortar secara gerila ke atas Sarajevo.

Ibu negara Bosnia itu dikepung oleh tentera Bosnia Serbs selama hampir 4 tahun. Ketika permulaan Perang Bosnia, Bosniaks dan Croats merupakan sekutu antara satu sama lain, kerana mereka mempunyai musuh yang sama.

Namun, Bosnian Croats juga mempunyai idea yang sama seperti Bosnian Serbs, yakni untuk menawan wilayah Bosnia yang didominasi secara majoriti oleh etnik Croats, dan kemudiannya bersatu menyertai Croatia.

Seperti pemberontak Bosnian Serbs, pemberontak Bosnian Croats bukan sahaja menguasai bandar-bandar majoriti Croats, mereka turut mengambil alih kawasan-kawasan lain.

Bosnian Croats mengisytiharkan wilayah di bawah penguasaan mereka sebagai The Croatian Republic of Herzeg-Bosnia, sebuah negara asing daripada Bosnia and Herzegovina.

Pada Mei 1993, seorang komander daripada UN telah dihantar ke bandar Srebrenica, kawasan yang menjadi tempat perlindungan bagi Bosniaks yang melarikan diri daripada rumah mereka.

Kehadiran beliau adalah sangat dialu-alukan, namun apabila tiba masa untuk beliau pulang, orang ramai enggan melepaskan beliau. Mereka mahu beliau memberikan jaminan akan keselamatan mereka, serta merayu pertolongan daripada Barat.

Pada waktu itu, tentera Bosnian Serbs sudah mengepung bandar berkenaan. Komander tersebut telah mengambil tindakan bertentangan dengan polisi UN, dengan mengumumkan bandar tersebut adalah di bawah perlindungan UN.

Kemudiannya, secara sebulat suara sebuah resolusi UN telah diterima pakai, dan mengisytiharkan Srebrenica dan lain-lain kawasan yang didominasi oleh Bosnian Muslim sebagai 'kawasan selamat'.

Komuniti antarabangsa mula menyusun sebuah pelan, iaitu Pelan Vance-Owen, yang mengasingkan negara tersebut kepada 10 wilayah etnik, terdiri daripada 3 Bosniaks, 3 Serbs, 3 Croats dan sebuah wilayah neutral, Sarajevo.

Presiden Bosnia, presiden Croatia dan pemimpin Bosnian Croats, kesemuanya bersetuju akan pelan tersebut. Presiden Serbia menggesa Bosnian Serbs untuk menyetujui pelan berkenaan. Namun melalui penaklukan ketenteraan, mereka sudah berjaya mengambil alih hampir 70 peratus tanah Bosnia and Herzegovina.

Menerima Pelan Vance-Owen bermaksud mereka terpaksa melepaskan 25 peratus daripada wilayah yang telah berjaya dikuasai. Jadi, mereka menolak pelan tersebut, dan usaha sama komuniti antarabangsa gagal.

Tidak lama kemudian, Bosniaks dan Croats telah menandatangani sebuah perjanjian damai di Washington, kerana gesaan Amerika Syarikat terhadap Croatia untuk berhenti memerangi Bosniaks, atau mereka akan dikenakan sekatan ekonomi.

Croatia bersetuju kerana mereka memerlukan bantuan daripada Barat untuk mengambil semula tanah mereka yang dikuasai oleh tentera Croatian Serbs.

Pada Februari 1994, sebuah serangan mortar terhadap pasar di Sarajevo telah mengakibatkan kematian sebanyak 68 orang awam. Sebagai tindak balas terhadap serangan tersebut, North Atlantic Treaty Organization (NATO) mengeluarkan sebuah ultimatum (arahan akhir) kepada Bosnian Serbs untuk beredar daripada pergunungan Sarajevo dalam masa 10 hari.

Pemberontak Bosnian Serbs menolak ultimatum tersebut. Bosnian Serbs mahu mempamerkan kekuasaan ketenteraan mereka kepada Bosniaks, dan menunjukkan bahawa mereka tidak akan dibuli oleh Barat.

Mereka melancarkan sebuah lagi serangan terhadap sebuah hospital di bandar Gorazde, sebuah kawasan selamat UN. NATO bertindak balas dengan serangan udara terhadap pusat operasi Bosnian Serbs, dan mereka menyerang balas dengan mengepung dan mengambil tebusan seramai 150 orang kakitangan UN.

Sebuah lagi kawasan selamat UN, Srebrenica yang berada di bawah perlindungan ketenteraan UN, telah melalui sebuah detik sejarah yang sangat menyedihkan, yang dikenali sebagai Srebrenica Massacre, di mana ribuan orang awam dibunuh tanpa sebarang perasaan belas kasihan.

Dengan kekejaman yang semakin memuncak di Bosnia, berlaku sebuah lagi serangan mortar di Sarajevo yang membunuh seramai 37 orang awam. Akhirnya, NATO mula melancarkan kempen pengemboman berskala besar terhadap Bosnian Serbs.

Presiden Milosevic daripada Serbia menuntut agar Bosnian Serbs membenarkan beliau untuk berunding sebuah perjanjian damai untuk pihak mereka, di samping memutuskan hubungan dan sokongan daripada Belgrade (Serbia).

Sementara itu di Croatia, kerajaannya sudah beberapa tahun melakukan persediaan untuk mengambil semula tanah mereka daripada Croatian Serbs.

Pada Mei dan Ogos 1995, Croatia telah melancarkan 2 buah serangan ketenteraan berskala besar terhadap wilayah Croatia yang dikuasai oleh pemberontak Croatian Serbs. Sehingga saat itu, tentera Croatia sudah mempunyai kekuatan ketenteraan untuk menewaskan pemberontak.

Sebahagian besar Croatian Serbs melarikan diri ke Serbia, termasuklah komuniti yang telah hidup di Croatia berabad lamanya. Banyak perkampungan Serbs telah dibakar hangus, bagi memastikan agar mereka tidak pulang semula.

Dengan Bosnians Serbs semakin lemah, Croats dan Bosniaks bekerjasama semula di Bosnia untuk menguasai sebanyak kawasan yang boleh. Bosnian Serbs melarikan diri ke Serbia dan Montenegro. Amerika Syarikat mengarahkan mereka untuk berhenti, kerana mereka mahu sebuah perjanjian damai ditandatangani.

Rundingan damai telah dibincangkan di Dayton, Ohio, AS. Pelannya adalah untuk mengekalkan Bosnia and Herzegovina sebagai sebuah negara, yang terbahagi kepada 2 entiti perundangan yang berbeza, iaitu The Bosniak-Croat Federation dan Republika Srpska.

Selepas 17 hari berunding dan beberapa kali pemetaan sempadan dilakukan, perjanjian damai akhirnya berjaya ditandatangani antara semua pihak.

Perjanjian damai tersebut yang bertujuan untuk menghentikan kesemua peperangan di Yugoslavia, namun gagal mencapai matlamatnya apabila kekejaman semakin berterusan.

Sebenarnya secara rasminya Bosnia and Herzegovina sudah mencapai kemerdekaan pada 1 Mac 1992 melalui sebuah referendum kemerdekaan. Walaupun sudah beberapa tahun merdeka, Bosnia and Herzegovina masih berada dalam kancah perperangan, terutamanya disebabkan keenganan Bosnian Serbs dan negara Serbia untuk menerima kenyataan bahawa Bosnia bukan lagi sebahagian daripada Yugoslavia. Perang Bosnia akhirnya tamat pada 14 Disember 1995.

Di penghujung tahun 1990an, sebuah peperangan telah meletus antara etnik majoriti Albania di Kosovo (kawasan autonomi di Serbia), dengan Serbia, kerana mereka ingin mendapatkan kemerdekaan.

Dengan sokongan NATO, Kosovo Liberation Army berjaya menawan Kosovo. Perang tersebut berakhir pada tahun 1999. Pada tahun 2008, The Republic of Kosovo mengisytiharkan negaranya sebagai sebuah negara bebas, namun situasi tersebut masih tidak dapat diselesaikan sehingga hari ini.

Pada tahun 2000, selepas penggulingan Slobodan Milosevic, Serbia and Montenegro menghentikan niat mereka untuk terus menjadi satu-satunya pengganti Yugoslavia, dan mereka menyertai UN sebagai ahli baru.

Pada tahun 2003, mereka menukarkan nama rasmi kepada The State Union of Serbia and Montenegro. Tindakan tersebut hanya bertahan selama 3 tahun, sebelum Montenegro berjaya mengadakan referendum kemerdekaan pada tahun 2006.

Yugoslavia dahulunya adalah sebuah negara yang dibina atas nilai perpaduan dan persaudaraan, namun akhirnya runtuh disebabkan konflik dalaman dan perang saudara.

Negara tersebut mungkin sudah tidak wujud lagi, namun legasinya terus hidup. Malangnya, kenangan yang paling diingati tentang Yugoslavia sudah pasti sejarah perit yang sangat menyedihkan.

Kesemua republik yang pernah menjadi sebahagian daripada Yugoslavia kini aman damai serta menjadi negara-negara yang makmur. Bosnia and Herzegovina adalah negara yang paling terkesan akibat perpecahan Yugoslavia.

Perang Bosnia telah membunuh ramai orang Islam negara itu, dan tindakan kejam etnik Serbs dan negara Serbia seharusnya dikutuk sekeras-kerasnya, dan mereka yang terlibat harus dibawa ke muka pengadilan. Semoga Bosnia tabah menghadapi segala dugaan yang mereka terpaksa lalui.

Situasi di Kosovo masih belum selesai sehingga ke hari ini, dan peperangan pada masa akan datang di kawasan Balkan adalah suatu kemungkinan. Marilah kita mendoakan agar ianya tidak lagi berlaku, dan situasi tersebut dapat diselesaikan secara aman.


4 Misi Mencari dan Menyelamat Paling Mahal Di Dunia

Apabila sesuatu bencana, konflik atau kemalangan berlaku, maka adalah sudah menjadi tanggungjawab kerajaan tempatan untuk melakukan usaha menyelamat tidak kira berapa mahal kosnya sekalipun. Kos yang tinggi ini biasanya disebabkan kos kepakaran dan teknologi yang digunakan untuk menyelesaikan sesuatu isu, kemalangan atau konflik tersebut.

Kes kehilangan kapal terbang Malaysia Airlines MH370 beberapa tahun dahulu dan misi menyelamatkan 12 orang murid yang terperangkap dalam sebuah gua di Thailand baru-baru ini merupakan antara misi menyelamat yang menelan kos yang besar. Malah, kes-kes ini juga menarik minat dan perhatian masyarakat antarabangsa sehinggakan ramai pihak yang sanggup menghulurkan bantuan bagi menyelamatkan mangsa.

Kali ini, pihak Iluminasi ingin berkongsi 4 misi mencari dan menyelamat yang menelan kos paling mahal di dunia pernah dilakukan. Jumlah yang dinyatakan mungkin sekadar anggaran dan terdapat kemungkinan kos-kos lain yang tidak didedahkan oleh pihak yang terlibat atas persetujuan yang dilakukan.

Pada 23 Jun 2018, satu pasukan bola sepak dari Thailand yang terdiri daripada 12 orang kanak-kanak baru sahaja selesai melakukan latihan sebelum mereka mengambil keputusan untuk ke Gua Tham Luang bersama seorang jurulatih mereka. Sewaktu di dalam gua, tanpa mereka sedar hujan sangat lebat di luar dan air mulai masuk ke dalam gua.

Aliran masuk air yang laju menghalang laluan mereka untuk keluar. Akibat paras air yang semakin tinggi, kumpulan kanak-kanak ini terpaksa mencari kawasan yang sesuai untuk menyelamatkan diri daripada lemas. Usaha mencari kanak-kanak ini mengambil masa kira-kira seminggu dan operasi menyelamat bertambah sukar kerana keadaan gua yang gelap dan aliran air hujan yang laju.

Kesemua mangsa berjaya diselamatkan selepas hampir 2 minggu dan misi ini telah meragut satu nyawa anggota Thai Navy SEAL bernama Saman Gunan. Misi menyelamat yang dilihat hampir mustahil ini mendapat perhatian dan bantuan antarabangsa antaranya pakar selam dari British dan pelbagai negara lain. Buat masa ini tiada angka yang dikeluarkan, tetapi kos keseluruhan misi ini sememangnya sangat tinggi ditambah lagi dengan seorang nyawa yang terkorban.

Apabila misi menyelamat Gua Tham Long dibincangkan, ramai pihak yang akan membandingkannya dengan misi menyelamatkan pekerja lombong di Chile yang mengambil masa yang sangat lama iaitu melebihi dua bulan. Dengan kedalaman lombong di Chile ini yang sangat dalam, ianya satu misi yang sangat merbahaya dan berisiko tinggi.

Pada 5 Ogos 2010, bahagian utama lombong di Copiapo, Chile runtuh sehingga menyebabkan 33 orang pelombong yang berada pada kedalaman 2300 kaki terperangakap. Ianya mengambil masa selama 2 minggu sebelum pasukan penyelamat berjaya berkomunikasi dengan 33 orang pekerja yang terperangkap. Kesemua mereka terpaksa bergantung kepada sisa makanan yang ada, biskut dan sedikit air untuk terus hidup.

Bagi menyelamatkan mangsa, satu lubang besar terpaksa ditebuk dari atas. Keseluruhan operasi menyelamat mengambil masa 69 hari. Walaupun kerajaan pada awalnya mengatakan mereka akan menanggung kos menyelamat, mereka kemudiannya telah menyaman syarikat lombong tersebut atas alasan kecuaian dan bagi memperoleh kembali $22 juta yang telah dibelanjakan bagi misi menyelamat tersebut.

Pada tahun 1979, telah terjadi satu konflik dimana kesemua pekerja di Kedutaan Amerika Syarikat di Tehran, Iran telah ditahan dan dijadikan tebusan oleh pihak militan Iran. Tindakan tersebut dilakukan sebagai tanda protes tindakan Amerika Syarikat masuk campur dalam hal dalaman Iran.

Dalam konflik ini, 66 orang telah dijadikan tebusan sebelum 16 daripadanya dibebaskan tidak lama kemudian. Baki 50 orang lagi masih dijadikan tebusan sehingga 444 hari, iaitu melebihi setahun lamanya. Presiden Amerika Syarikat ketika itu, Jimmy Carter telah mencuba pelbagai taktik termasuk rundingan namun semuanya gagal.

Akhirnya, kerajaan telah melancarkan operasi menyelamat yang dikenali sebagai Operation Eagle Claw iaitu menghantar sepasukan askar elit untuk menyelamatkan kesemua tebusan. Antara sebahagian rancangan ini adalah menghantar helikopter, trak dan juga jet pejuang. Malangnya, mereka tidak menyangka akan terjadinya ribut taufan yang menyebabkan 4 helikopter kemalangan dan membunuh 8 orang askar. Misi menyelamat ini telah menyebabkan kerugian $193 juta dan 8 nyawa yang terkorban.

Kapal Terbang Malaysia Airlines MH370 telah hilang daripada radar pada 8 Mac 2014. 227 penumpang dan 12 orang anak kapal hilang dan tidak dapat dikesan apabila pesawat tersebut telah terputus hubungan dengan menara pemancar, berubah haluan perjalanan dan tidak dapat dikesan oleh radar.

Pelbagai pihak telah menjalankan operasi mencari dan menyelamat namun semuanya gagal. Dianggarkan kira-kira 30 buah negara telah menyertai misi mencari ini termasuklah Amerika Syarikat, China, Australia dan juga Malaysia. Terdapat pelbagai spekulasi yang muncul antaranya kapal tersebut telah terjunam ke dalam Lautan Hindi atau Laut China Selatan berdasarkan beberapa teori.

Beberapa serpihan dipercayai daripada MH370 telah ditemui di lautan tetapi ianya tetap tidak membawa kepada penemuan kapal terbang ini. Misi pencarian ini juga turut melibatkan penggunaan kapal ketenteraan milik pelbagai negara bagi mengesan kedudukan pesawat ini namun semuanya gagal.

Jumlah keseluruhan misi mencari kapal terbang MH370 ini tidak dapat dipastikan tetapi Malaysia dikatakan telah membelanjakan sekitar $8.6 juta, Vietnam $8 juta, Amerika Syarikat $11 juta dan Australia pula sekitar $44 juta. Kerajaan Malaysia secara rasminya telah mengarahkan operasi mencari dihentikan dan kesemua penumpang dan anak kapal diisytiharkan telah terkorban.


Sejarah Vladimir Putin: Dari Seorang Perisik Kepada Presiden Rusia

Selepas pertemuan di antara Presiden Amerika Syarikat, Donald Trump dengan Presiden Rusia, Vladimir Putin, ramai penganalisa menegaskan bahawa latar belakang Putin yang pernah berkhidmat sebagai perisik Rusia menjadi sebab mengapa dia dapat mempengaruhi dan menguasai Trump.

Adakah Putin benar-benar seorang mata-mata untuk Rusia satu ketika dahulu?

Jawapannya adalah ya. Vladimir Putin merupakan bekas anggota perkhidmatan perisikan Kesatuan Soviet yang dikenali sebagai Komitet Gosudarstvennoy Bezopasnosti (KGB).

Terjemahan KGB bermaksud Jawatankuasa Keselamatan Negara, adalah agensi keselamatan utama untuk Kesatuan Soviet dari tahun 1954 hingga pecahnya pada tahun 1991.

Putin menyertai KGB ketika berusia 23 tahun pada tahun 1975 selepas menamatkan pengajiannya di Saint Petersburg State University dalam jurusan undang-undang.

Menurut buku "The New Tsar", Putin direkrut oleh ketua KGB iaitu Yuri Andropov yang mahu mmbawa masuk orang muda ke dalam organisasi tersebut.

Putin dilatih di School No. 401 di Saint Petersburg, di mana para agen bercita-cita tinggi dilatih mengenai taktik perisikan dan teknik soal siasat.

Tugas pertama Putin adalah untuk memantau kakitangan warga asing dan konsulat di bandar asalnya (kini Leningrad) bagi menggagalkan pengintipan musuh.

Putin kemudiannya dihantar ke Dresden, Jerman Timur di mana dia menjadi penterjemah. Misi Putin termasuk merekrut pegawai-pegawai Parti Komunis Jerman Timur, mencuri rahsia teknologi dan mengkompromi pelawat dari Barat.

Namun, misi tersebut lebih memfokuskan kepada mengumpulkan keratan media di negara itu.

Selepas Tembok Berlin dirobohkan, Putin pulang ke tanah air, St. Petersburg. Dia kemudiannya meletakkan jawatan dari KGB pada tahun 1991 selepas selepas percubaan rampasan kuasa terhadap Presiden Rusia, Mikhail Gorbachev.

Sepanjang beberapa tahun-tahun berikutnya, Putin menggunakan rangkaian persahabatan politiknya untuk mengorak langkah. Pada tahun 1997, Presiden Rusia ketika itu, Boris Yeltsin menugaskan Putin sebagai timbalan ketua kakitangannya.

Setahun kemudian, Putin dilantik untuk menerajui Perkhidmatan Keselamatan Persekutuan (FSB) pada tahun 1998, agensi yang menggantikan KGB.

Tidak lama selepas itu, Boris Yeltsin melantik Putin sebagai Perdana Menteri nya. Putin berjaya merampas jawatan ini walaupun musuh dan pengikut setia Boris cuba menjatuhkannya bagi menggantikan jawatan Presiden yang sedang sakit.

Dan ketika Boris meletakkan jawatan secara tidak disangak-sangka pada tahun 1999, Putin menjadi Presiden sementara.

Antara salah satu tindakan yang dilakukannya adalah mengampuni kesalahan rasuah Boris, sebelum sedia untuk dipilih sebagai presiden secara sah.

Pada tahun 2000, Putin mengalahkan dua pencabarnya untuk ditabalkan sebagai presiden buat kali pertama dengan 53% undian. Antara salah satu faktor penting yang membuatkan Putin menang adalah imejnya.

Tidak seperti 2 pencabarnya, Putin tidak henti-henti menyokong Perang Chechen Kedua yang membuatkannya kelihatan sebagai calon yang sangat tegas dalam undang-undang, satu kelegaan kepada rakyat selepas bertahun-tahun berlangsungnya kekacauan.

Vladimir Putin adalah satu-satunya ahli politik Rusia yang pernah memegang jawatan Perdana Menteri dan Presiden Rusia sebanyak dua kali.

Dia menjadi Perdana Menteri Rusia pada Ogos 1999 hingga Mei 2000 dan Mei 2008 hingga Mei 2012. Bagi jawatan Presiden Rusia pula adalah pada Mei 2000 hingga Mei 2008 dan Mei 2012 sehingga kini.


11 Negara Paling Sukar Untuk Dikunjungi Pelancong

Hampir semua daripada manusia sukakan pengembaraan lebih-lebih lagi ke negara lain untuk melihat adat, budaya dan cara hidup yang berlainan.

Bagi sesetengah orang, ia menjadi tradisi untuk mengembara ke negara asing. Namun, tak semua negara yang boleh dilawati atas beberapa faktor. iluminasi.com kongsikan 10 negara yang paling sukar dikunjungi di dunia.

Sebelum tahun 1974, pelancong tidak dibenarkan untuk melawati Kingdom o Bhutan. Kawasan Tibet bergunung di bahagian utara dan hutan tebal di Bengal Barat di bahagian selatan membuatkannya sangat sukar untuk diakses.

Sehingga hari ini, hanya terdapat dua syarikat penerbangan yang singgah ke dan dari Bhutan, iaitu Drukair dan Bhutan Airlines. Namun, jalan raya telah melalui penambahbaikan yang sangat drastik jika anda menggunakan kereta.

Walaubagaimanapun, anda perlu membayar perjalanan anda terlebih dahulu, bukan hanya tiket penerbangan tetapi pakej lengkap termasuk agen perjalanan oleh orang Bhutan.

Namun, peratusan rakyat Malaysia yang ingin ke negara ini mungkin agak rendah, jadi ia bukanlah satu masalah.

Bukan sahaja ia sukar untuk dilawati, malah ramai di antara kita yang tak pernah tahu kewujudan negara ini.

Untuk sampai dan melihat keindahan Kiribati yang masih belum tercemar, anda perlu melakukan beberapa rangkaian penerbangan sambungan melalui pulau-pulau Pasifik lain yang jauh terpencil.

Menurut pelancong yang berpengalaman, anda perlu memulakan perjalanan dari Fiji, Honolulu, Brisbane, Manila atau Taipei dan melompat melangkau melintasi beberapa pulau dalam pesawat yang lebih kecil melalui beberapa lapangan terbang, sebelum sampai ke Kiribati.

Memasuki Kiribati pula bukannya mudah, melainkan anda datang datang dari 60 negara yang dibenarkan membayar untuk mendapatkan visa ketika ketibaan.

Bagi rakyat Malaysia, kita tidak memerlukan visa untuk memasuki negara ini dan dibenarkan untuk tinggal selama 120 hari.

Pulau Nauru telah mencetuskan kontroversi sejak beberapa tahun kebelakangan ini sebagai tapak pusat penahanan pelarian Australia yang terkenal.

Apa yang menyukarkan pelancong untuk melawat negara ini adalah hanya terdapat satu sahaja syarikat penerbangan yang terbang ke negara ini iaitu Air Nauru, serta hanya kedutaan dan konsulat di 10 negara lain termasuklah Australia, Fiji, Taiwan dan Thailand.

Malah, Nauru adalah negara yang paling kurang dilawati di dunia.

Negara paling luas di dunia tidaklah sesukar mana untuk dikunjungi namun ia memerlukan pelbagai perancangan awal. Untuk masuk ke negara ini, anda memerlukan jemputan, yang mana biasanya boleh diatur melalui hotel tempat anda menginap.

Ia juga mengambil tempoh yang lama untuk visa anda diluluskan dan diperoleh. Dan jangan terkejut jika permohonan anda diberikan penelitian yang lebih lanjut mengenai pendaratn.

Petua berguna untuk diingat dan diguna adalah anda tidak memerlukan visa pelancong jika tinggal dalam tempoh 72 jam dan tiba dengan kapal pesiar atau feri.

Seperti Rusia dan banyak negara bekas Kesatuan Soviet yang lain, anda memerlukan surat jemputan sebelum memohon visa Uzbekistan.

Sekali lagi, ia biasanya diperoleh dari pengendali hotel tetapi ia adalah satu lagi langkah dalam proses yang menyekat sejumlah besar pelawat daripada melawat.

Anda juga perlu menjelaskan kepada jabatan tempatan di Kementerian Hal Ehwal Dalam Negeri Uzbekistan jika tinggal lebih daripada 3 hari.

Namun, bermula 10 Februari 2018, beberapa negara dibenarkan untuk masuk ke Uzbekistan tanpa visa untuk tempoh 30 hari termasuklah rakyat Israel, Indonesia, Korea Selatan, Singapura, Turki, Jepun dan juga Malaysia.

Sepanjang perjalanan anda di Turkmenistan memerlukan anda ditemani oleh pemandu pelancong. Walaupun ianya tidak terlalu mahal, namun ia adalah kos tambahan yang tidak disukai oleh mana-mana pelawat.

Tetapi, ada cara untuk mengatasinya. Jika anda sampai dengan kereta atau motosikal melalui negara lain, anda boleh memohon transit. Dengan ini anda boleh menjelajah negara ini tanpa pemandu pelancong.

Akan tetapi, mengunjungi negara yang rumit seperti Turkmenistan ditemani oleh pemandu pelancong adalah idea yang baik.

Somalia bergelut dengan konflik dalaman selamat bertahun-tahun dan walaupun kerajaan kebanyakan negara memberi amaran mengenai kunjungan ke negara ini, namun ia masih boleh dilawati.

Bagi Malaysia, kita boleh mengunjungi negara ini menggunakan visa ketibaan dan tinggal selama 30 hari. Walaupun begitu, penulis tak rasa anda ingin melawati negara bergelut ini disebabkan faktor keselamatan.

Dan perlu diingat, anda perlu menaiki pewasat dan transit sekurang-kurangnya 4 kali sebelum sampai ke negara ini, dengan harga tiket melebihi RM5,000.

Sama seperti Somalia, kebanyakan kedutaan negara memberi amaran berkenaan kunjungan ke Libya, namun masih boleh dikunjungi.

Sempadan darat Libya dengan Algeria, Niger, Sudan dan Chad telah ditutup kepada warga bukan Afrika jadi anda perlu memasuki Libya melalui Mesir.

Tiada penerbangan terus untuk sampai ke negara ini, sama seperti Somalia dengan kos yang sangat tinggi.

Equatorial Guinea adalah negara yang dihindari oleh ramai pelancong dunia kerana penindasan negara dan rekod penyalahgunaan hak asasi manusia yang sangat dahsyat.

Permusuhan antara rakyatnya sendiri diperluaskan kepada pelawat dan hasilnya, negara ini sangat sukar untuk dikunjungi melainkan rakyat Amerika Syarikat.

Apa yang pelik adlah warganegara Amerika Syarikat adalah satu-satunya warga asing yang tidak memerlukan visa untuk memasuki Equatorial Guinea.

Dan apabila di negara ini, perjalanan dari satu tempat ke tempat yang lain adalah sukar dan harga penginapan di hotel sangat mahal berbanding negara-negara jiran.

Proses permohonan visa ke Angola yang mengambil masa beberapa minggu merupakan salah satu sebab ia tidak menjadi destinasi pilihan pelancong.

Namun, ramai pelancong yang berpengalaman tertarik dengan negara ini kerana ia sukar untuk dikunjungi. Malah, anda memerlukan surat jemputan rasmi dan bukti tempahan hotel yang sudah dibayar, sebelum anda tahu sama anda dibenarkan mengunjungi negara ini atau tidak.

Jadi, surat jemputan rasmi dan tempahan hotel bukanlah penentu anda dibenarkan melawat Angola.

Pada tahun 2016, jumlah pengunjung yang mengunjungi negara yang paling berahsia di dunia ini telah mencecah 100,000 orang, dan juga menghantar pulang sebahagian daripadanya kerana dilihatkan melanggar undang-undang melawat negara ini.

Rakyat Malaysia dibenarkan untuk melawat negara komunis ini namun ia telah diharamkan mulai tahun 2017 atas sebab keselamatan.

Di Korea Utara, anda tidak dibenarkan untuk mengembara atau berjalan bersendirian dan mesti diiringi oleh pemandu pelancong yang diluluskan oleh kerajaan Pyongyang.

Dan anda mungkin terkejut mengetahui bahawa untuk memperoleh visa pelancong ke Korea Utara adalah tidak terlalu rumit, namun mengambil masa 6 hingga 8 minggu untuk siap.

Sebagai negara dengan passport yang paling versatil, rakyat Malaysia tidak memerlukan passport untuk masuk ke Korea Utara. Walaubagaimanapun, anda terhad kepada jadual perjalanan yang sudah ditentukan oleh agen apabila berada di negara ini.


Kisah Wanita Serang Kubu Nazi Dengan Kereta Kebal Yang Dibeli Sendiri

Ketika Nazi mengkhianati Kesatuan Soviet pada tahun 1941 selepas menandatangani perjanjian untuk tidak terlibat dalam aktiviti ketenteraan, negara itu perlu melakukan keputusan drastik.

Setiap warganegara Kesatuan Soviet dipanggil untuk memainkan peranan masing-masing dalam perang patriotik yang terbesar dalam sejarah mereka.

Dan ia termasuk Mariya Oktyabrskaya, yang menjadi wira Kesatuan Soviet.

Dianggarkan kira-kira 800,000 wanita Kesatuan Sovian telah berkhdmat dalam Red Army ketika Perang Dunia Kedua, ramai di batalion anti-pesawat di mana mereka berada di bahagian hadapan namun dilindungi daripada pertempuran yang berbahaya.

Wanita-wanita lain pula diberikan tugas yang lebih berat seperti memandu pesawat pejuang atau kereta kebal dan berperang.

Walaupun ketika itu Kesatuan Soviet sangat terdesak memerlukan sebanyak tentera yang mungkin, namun tak semua tentera lelaki teruja diserati oleh wanita di medan perang.

Dan Mariya Oktybrskaya adalah salah seorang daripada wanita yang tidak mahu hanya menonton peperangan dari belakang sahaja dan menjadi antara wanita yang dilihat secara skeptikal oleh tentera lelaki.

Dilahirkan dalam keluarga petani Crimea yang miskin, Mariya dilaporkan dengan penuh semangat memasang cita-cita yang didukung oleh pemimpin Revolusi Rusia.

Menurut laporan lain, Mariya pertama kalinya berminat dengan perkara berkenaan tentera selepas mengahwini pegawai tentera Ilya Oktyabrskaya, dengan mengisytiharkan "Berkahwin dengan seorang tentera, anda berkhidmat dalam tentera,".

Apabila suaminya terbunuh semasa serangan Jerman di Kiev, Ukraine, Mariya menjual semua barang miliknya untuk digunakan bagi membeli kereta kebal T-34, yang diberikan nama "Fighting Girlfriend".

Mariya bukan membeli kereta kebal itu untuk menyumbangkan kepada tentera, sebaliknya untuk digunakan olehnya sendiri. Mariya kemudiannya dengan sendiri menghantar surat kepada ketua Kesatuan Soviet, Joseph Stalin.

Dalam surat tersebut, Mariya memohon kebenaran bertempur untuk negaranya dengan mengatakan:

Joseph Stalin dengan serta merta memberikan persetujuannya, mungkin kerana menyedari nilai publisiti seorang isteri komunis yang sanggup untuk berkorban sehingga mati.

Mariya kemudiannya menjalani program latihan selama 5 bulan sebelum di hantar ke barisan hadapan tentera.

Apabila Mariya Oktyabrskaya dan kereta kebalnya Fighting Girlfriend menyertai Briged Kereta Kebal ke-26 pada tahun 1943, rakan seperjuangan lelaki memandangnya sebagai satu jenaka.

Namun, ia tidak mengambil masa yang lama sebelum Mariya menunjukkan keberaniannya dalam bertempur.

Semasa pertempuran kereta kebal nya yang pertama pada Oktober 1943, Fighting Girlfriend adalah kereta kebal pertama yang telah menceroboh kawasan musuh dan menghancurkan artileri serta menimbulkan kekacauan terhadap Jerman.

Tentera lelaki yang berjuang bersama-sama Mariya sangat kagum dengan keberanian dan semangatnya.

Sebulan kemudian, Mariya sekali lagi mengejutkan ramai orang apabila dia melompat keluar ketika pertempuran sedang berlangsung untuk membaiki kereta kebalnya.

Mariya yang membuktikan kebolehan dan keberaniannya di medan perang, telah dinaikkan pangkat kepada Sarjan.

Keghairahan Mariya untuk membalas dendam terhadap Jerman langsung tidak pudar oleh pertempuran berdarah itu, dan dia telah menulis kepada kakaknya, menjelaskan:

"Saya telah dibaptis oleh api. Saya mengalahkan bajingan-bajingan ini. Kadang-kala saya tersangat marah sehingga saya tak dapat bernafas,".

Walaupun dia pasti telah membalas dendamnya terhadap musuh yang membunuh suaminya, pembunuhan oleh Mariya itu terhenti pada Januari 1944.

Di tengah-tengah percubaan untuk mengambil alih kedudukan musuh, tembakan kereta kebal tepat mengenai Fighting Girlfriend.

Mungkin didorong oleh kemarahannya yang ditulis kepada kakanya, Mariya telah melanggar perintah supaya kekal berada dalam kereta kebal.

Dia keluar daripada kereta kebal tersebut dan cuba untuk membaikinya. Tapi kali ini Mariya tak dapat mengelak serangan musuh yang mana dia tidak sedarkan diri selepas terkena serpihan bom.

Mariya berada dalam koma selama 2 bulan sebelum mati disebabkan kecederaan tersebut pada tahun 1944. Selepas kematiannya, Mariya Oktyabrskaya telah ditabalkan sebagai "Hero Kesatuan Soviet" iaitu penghargaan tertinggi negara ini ketika itu.


Sejarah Perpecahan Yugoslavia Kepada Bosnia Herzegovina, Slovenia, Croatia, Serbia, Montenegro dan Macedonia

Sepanjang hampir keseluruhan abad ke-20, wujud sebuah negara di tenggara Eropah yang dipanggil Yugoslavia. Hari ini, walaubagaimanapun, negara ini berpecah kepada 6 buah negara bebas. Jadi apakah yang menjadi punca kepada perpecahan Yugoslavia? Sebelum melihat kepada puncanya, kita perlu memahami sejarah di sebalik kewujudan negara Yugoslavia.

Selepas tamatnya Perang Dunia Pertama, pada penghujung tahun 1918, Yugoslavia terbentuk daripada kesatuan Kingdom of Serbia, Kingdom of Montenegro dan sebahagian daripada wilayah yang pernah menjadi milik Empayar Austria-Hungary.

Kesatuan wilayah ini pada asalnya diberi nama Kingdom of Serbs, Croats and Sloveness, namun kemudiannya ditukarkan kepada Kingdom of Yugoslavia. Kesatuan ini bertahan sehingga sekitar tahun 1941, apabila Yugoslavia telah ditakluki oleh Kuasa Paksi di bawah Nazi Jerman dan Fascist Itali ketika Perang Dunia ke-2.

Kuasa Paksi melantik kerajaan boneka mereka sendiri yang secara efektifnya mengakhiri Kingdom of Yugoslavia. Pada tahun 1945, selepas Kuasa Bersekutu (Britain, Perancis dan Amerika Syarikat) memenangi Perang Dunia ke-2, negara Yugoslavia ditubuhkan semula, kali ini sebagai sebuah negara sosialis.

Kali ini, Yugoslavia adalah sebuah persekutuan yang terdiri daripada 6 buah republik, iaitu Slovenia, Crotia, Bosnia and Herzegovina, Serbia, Montenegro dan Macedonia.

Selepas pada awalnya berpihak kepada Joseph Stalin dan Soviet Union, Yugoslavia memilih untuk menjadi neutral sepanjang Perang Dingin, dan turut menjadi antara negara pengasas dalam Pergerakan Negara Berkecuali, yang terdiri daripada India, Mesir, Indonesia dan Ghana. Sepanjang kewujudan Yugoslavia, kerap kali berlaku ketegangan antara kumpulan etnik yang berbeza.

Hal ini boleh menyebabkan kejatuhan negara tersebut, namun di bawah pemerintahan presiden pertama mereka iaitu Josip Broz Tito, ketegangan tersebut berjaya dikawal, dengan mempromosikan persaudaraan dan perpaduan antara keenam-enam republik, dan terus menolak semangat nasionalisme, kadang kala dengan paksaan.

Kematian Tito pada tahun 1980 kerap kali dilihat sebagai bermulannya pengakhiran buat Yugoslavia. Ketika 1980an, ekonomi Yugoslavia mula merosot, ketegangan etnik mula melonjak, dan semangat nasionalisme mula tersebar antara sesetengah daripada 6 republik yang ada. Hal ini, ditambah dengan kejatuhan komunisme di seluruh dunia, menyumbang kepada berlakunya Perang Yugoslavia dan perpecahannya.

Parti politik yang memerintah Yugoslavia adalah League of Communists, yang terdiri daripada 8 ahli, 6 daripadanya adalah daripada republik masing-masing, dan 2 lagi adalah daripada 2 wilayah autonomi Serbia, iaitu Vojvodina dan Kosovo.

Pada tahun 1986, Slobodan Milosevic dilantik menjadi pemimpin wilayah Serbia. Milosevic dan penyokongnya berasa tidak selesa dengan wilayah autonomi Serbia, kerana Belgrade (pusat pemerintahan Serbia) tidak mempunyai kuasa politik untuk mengawal wilayah-wilayah yang berkenaan.

Penyokong-penyokong Milosevic, melalui bantahan besar-besaran, yang dikenali sebagai 'Rallies of Truth', berjaya menggulingkan pemimpin-pemimpin politik di Kosovo, Vojvodina dan Montenegro, yang kemudiannya digantikan dengan sekutu Milosevic.

Secara efektifnya, Serbia berjaya menubuhkan sebuah blok undian, mendapat 4 daripada 8 undi, iaitu daripada Serbia, Kosovo, Vojvodina dan Montenegro. Keempat-empat republik Yugoslavia yang lain, terutamanya Slovenia telah mengkritik tindakan ini secara terbuka.

Pada tahun 1989, wilayah autonomi Kosovo telah dihapuskan. Kosovo terdiri daripada 80 peratus etnik Albania, dengan etnik Serbia sebagai minoriti.

Tidak mengejutkan, kebanyakan etnik Albania berasa sangat tidak berpuas hati dengan tindakan tersebut, dan ini telah menyebabkan mogok lapar oleh para pelombong di Kosovo, yang terdiri lebih daripada 1,300 orang etnik Albania.

Ketika apa yang dikatakan sebagai mesyuarat terakhir League of Communists, telah berlaku perbahasan yang hangat antara pemimpin-pemimpin Slovenia dan Serbia tentang struktur Yugoslavia.

Slovenia meminta lebih banyak autonomi untuk setiap republik, manakala Serbia pula mahukan perpaduan dan pemusatan. Para delegasi Slovenia meninggalkan mesyuarat kongres tersebut sebagai tanda bantahan, dan kemudiannya diikuti oleh Croatia dan Macedonia.

Selepas League of Communists Yugoslavia dibubarkan, pilihan raya yang terdiri daripada beberapa parti di kesemua 6 republik telah dijalankan buat kali pertama.

Rakyat Croatia telah melantik parti Croatian Democratic Union (HDZ) yang baru ditubuhkan untuk memerintah, melalui pemimpinnya iaitu Franjo Tudman. Bendera Croatia telah dinaikkan ketika mana negara tersebut bergerak ke arah pengumuman merdeka tidak lama kemudian.

Populasi Croatia kebanyakkannya terdiri daripada etnik Croats, namun negara tersebut turut mempunyai minoriti besar etnik Serbs (Serbia), dan sebahagian besar wilayah di Croatia didiami oleh majoriti etnik tersebut, terutamanya di sepanjang sempadan dengan Bosnia. Bagi kebanyakan Croatian Serbs (rakyat Croatia etnik Serbs), kerajaan yang baru dilantik memberi kebimbangan kepada mereka.

Kebanyakan etnik Serbs masih mengingati kali terakhir Croatia menjadi negara bebas, The Independent State of Croatia, iaitu ketika Perang Dunia ke-2. yang diperintah oleh ultranasionalis, kumpulan fasis (pelampau), iaitu Ustase, yang bersekutu dengan Nazi Jerman. Kumpulan ekstremis Croats ini turut terlibat dalam peristiwa Holocaust, melakukan kempem pembunuhan beramai-ramai terhadap etnik Serbs.

Jadi ketika tahun 1990, masih ramai etnik Serbs yang mengingati secara jelas kekejaman yang dilakukan terhadap mereka lebih kurang setengah abad lalu, dan ramai berasa risau dengan kerajaan baharu yang memerintah Croatia. Knin, sebuah bandar majoriti Serbs, penduduk tempatan etnik tersebut memulakan pemberontakan dengan menutup jalan-jalan utama.

Helikopter Croatian Special Forces terpaksa dihantar bagi menyelesaikan pemberontakan itu dengan menggunakan kekerasan. Namun, ketika dalam perjalanan ke sana, jet pejuang tentera Yugoslavia telah memintas helikopter tersebut, dan mengarahkan mereka untuk berpatah balik atau berdepan dengan serangan. Mereka berpatah balik. Hal ini menghangatkan lagi keadaan.

Ini bukan lagi isu pemberontakan etnik Serbs, ianya adalah isu yang lebih besar, kerana mereka turut dibantu oleh Yugoslav National Army. Dalam beberapa minggu dan bulan berikutnya, tentera Yugoslavia turut membekalkan pemberontak-pemberontak tersebut dengan senjata api.

Lebih banyak lagi kawasan yang didominasi oleh etnik Serbs di Croatia melakukan pemberontakan, menawan bandar-bandar yang didiami majoriti Serbs, dengan misi untuk menyertai Serbia.

3 kumpulan pemberontak berasingan mengisytiharkan kawasan tawanan mereka sebagai bebas daripada Croatia. 3 kumpulan ini kemudiannya bergabung dan cuba untuk bersatu dengan Serbia.

Pada 25 Jun 1991, Slovenia dan Croatia secara rasmi mengumumkan kemerdekaan negara masing-masing. Sudah tentu pada saat ini, Perang Yugoslavia sudah bermula, namun ianya lebih tertumpu kepada Croatia, antara etnik Croats dan Serbs.

Walaubagaimanapun, dengan pengumuman kemerdekaan oleh Slovenia, secara tidak langsung hal ini membawa mereka bersama ke dalam peperangan tersebut. Tentera Yugoslavia telah terbang ke Slovenia, dengan niat untuk meminta mereka secara baik untuk menimbang semula keputusan kemerdekaan mereka.

2 hari selepas pengumuman kemerdekaan, bermulalah apa yang diketahui sebagai Perang 10 Hari, antara Slovenia dan tentera Yugoslavia. Berbanding perang-perang lain di Yugoslavia, perang ini mengakibatkan korban yang lebih sedikit.

Selepas berakhirnya Perang 10 Hari, di bawah penajaan European Community, sebuah perjanjian telah ditandatangani antara Slovenia, Croatia dan Yugoslavia. Dokumen tersebut bertujuan untuk membuka rundingan antara kesemua pihak untuk menyelesaikan segala isu dengan aman.

Yugoslavia menarik balik tentera mereka, namun perjanjian tersebut sebenarnya tidak memberi kesan dalam menghentikan konflik dalaman antara republik-republik yang berkenaan.

Yugoslavia telah bersedia untuk menyerang Slovenia secara habis-habisan, dengan kereta kebal, jet pejuang dan artileri. Kuasa ketenteraan mereka adalah jauh lebih kuat, dan dengan mudah mereka berupaya untuk menawan Slovenia.

Walaubagaimanapun, kebenaran daripada Serbia diperlukan untuk tujuan tersebut, di mana Serbia enggan bekerjasama. Wakil-wakil daripada Serbia di dalam Yugoslavia tidak kisah sekiranya Slovenia keluar daripada kesatuan mereka.

Slovenia adalah sebuah negara di mana sebahagian besar rakyatnya terdiri daripada etnik Slovenes. Disebabkan hanya sebilangan kecil sahaja etnik Serbs yang tinggal di Slovenia, Serbia tidak peduli akan kemerdekaan Slovenia.

Lain pula dengan Croatia yang mempunyai etnik Serbs yang ramai di negaranya. Jadi Serbia tidak ingin melepaskan Croatia begitu sahaja. Presiden Croatia dengan lantang dan secara terbuka mengatakan bahawa beliau akan mempertahankan setiap inci tanah Croatia.

Nasionalis Serbs di Croatia sudah berjaya mengambil alih banyak bandar dan perkampungan di negara tersebut, namun keadaan di bandar sempadan Vukovar di Croatia menjadi lebih parah, di mana konflik di antara Croatia dan pemberontak Serbs semakin memuncak.

Tentera Yugoslavia telah menghantar banyak sokongan ketenteraan di kawasan tersebut, mendakwa hanya memainkan peranan sebagai unit pengaman.

Tentera Yugoslavia bersama dengan Croatian Serbs meneruskan penawanan lebih banyak lagi perkampungan, di mana sebahagian daripadanya didiami oleh majoriti Croats. Mereka tidak lagi fokus kepada wilayah Croatia yang didiami majoriti Serbs.

Disebabkan keganasan yang semakin memuncak, presiden daripada kesemua 6 republik telah dipanggil ke The Hague, Belanda oleh European Community, bagi membincangkan pelan perdamaian.

Presiden Croatia, Franjo Tudman berkata bahawa Croatia mempunyai hak untuk bebas daripada Yugoslavia. Presiden Serbia, Slobodan Milosevic, memberi respon dengan berkata bahawa sekiranya Croatia mempunyai hak bebas, maka etnik Serbs di Croatia mempunyai hak untuk menyertai Serbia.

Perunding European Community, Lord Carrington membentangkan suatu soalan kepada Milosevic, "Adakah awak sanggup untuk menerima kemerdekaan Croatia, tertakluk kepada hak kemanusiaan Serbs di luar Serbia." Yang mengejutkan, Milosevic menjawab, "Ya, saya sanggup."

Dalam masa yang sama, tentera Yugoslavia membuat perancangan untuk menyerang ibu negara Croatia, Zagreb. Namun, serangan seperti itu hadir dengan risiko yang sangat besar, sekatan ekonomi atau campur tangan kuasa asing.

Carrington mahukan perjanjian mulut ini dijadikan dalam bentuk perjanjian bertulis. Namun, apabila tiba masa untuk menandatangani dokumen tersebut, ada sedikit perbezaan berbanding apa yang dijanjikan sebelumnya.

Perjanjian tersebut bukan sahaja mengiktiraf kemerdekaan Croatia, malah menuntut kemerdekaan untuk kesemua baki 5 republik yang lain. Milosevic enggan menandatanganinya, kerana beliau tidak mahu membubarkan Yugoslavia.

Pelan Carrington bukan hanya untuk Serbia dan Milosevic, tetapi untuk kesemua republik yang mengundi untuk pelan tersebut. Pelan tersebut memerlukan 5 undian untuk diluluskan. Serbia menolak pelan tersebut, namun 5 lagi republik yang lain semuanya bersetuju.

Hal ini adalah sangat mengejutkan buat Serbia, kerana Montenegro adalah sekutu kuat republik tersebut. Sebenarnya tindakan Montenegro tersebut telah dipengaruhi oleh tawaran Itali bagi membantu republik berkenaan sekiranya mereka bersetuju dengan Pelan Carrington.

Pelan tersebut dijangka bakal diteruskan, namun Serbia telah memeras ugut presiden Montenegro untuk menghantar sepucuk surat kepada Lord Carrington untuk mengubah undiannya, atau Montenegro akan dikecam sebagai pengkhianat kepada Yugoslavia. Surat tersebut akhirnya dihantar, dan Pelan Carrington akhirnya gagal.

Sekitar waktu yang sama, Macedonia mengadakan sebuah referendum kemerdekaan, di mana 95 peratus rakyatnya menyokong. Macedonia adalah satu-satunya republik yang berjaya membebaskan negaranya daripada Yugoslavia sepenuhnya secara aman. Sementara itu di Croatia, kubu kuatnya di Vukovar telah dikepung.

Tentera Croatia yang kecil berjaya mempertahankan bandar tersebut selama 87 hari, sebelum akhirnya jatuh kepada tentera Yugoslavia yang lebih besar. Etnik Serbs telah berjaya menawan sekurang-kurangnya separuh daripada tanah Croatia.

Pada Januari 1992, sebuah perjanjian gencatan senjata telah ditandatangani antara tentera Croats dan pemberontak Serbs.

Namun peperangan di Yugoslavia bukanlah hanya antara Croatia dan Serbia, kerana ianya lebih rumit daripada itu. Malah, peperangan paling berdarah di Yugoslavia adalah Perang Bosnia.

Mempunyai etnik yang berbeza di sesebuah negara bukanlah suatu yang mudah, kerana masing-masing mempunyai semangat nasionalisme yang tersendiri. Syukur Malaysia masih aman walaupun mempunyai pelbagai etnik berbeza. Semoga keamanan dan kemakmuran ini akan berterusan sampai bila-bila.

[SAMBUNGAN: Sejarah Perpecahan Yugoslavia dan Kaitannya Dengan Perang Bosnia (1992 - 1995) (Bahagian 2)]


Slam Dunk - Lagenda Komik Sukan Paling Popular Di Dunia

Sekiranya anda salah seorang yang mengikuti sukan bola keranjang peringkat remaja antarabangsa khasnya kejoahan FIBA Piala Dunia 2017, ada seorang pemain mewakili Jepun yang mencuri tumpuan ramai.

Namanya menjadi sebutan ekoran rekodnya dalam kejohanan itu yang menakjubkan, Rui Hachimura dianggap sebagai prodigi bola keranjang paling berpotensi yang pernah lahir di negara matahari terbit itu. Hachimura bakal menggalas tanggungjawab besar kerana diramalkan akan mula menyertai pasukan bola keranjang senior Jepun dalam kejohanan Piala Dunia 2019.

Apa yang menarik, Hachimura bukan warga Jepun biasa yang kita kenali. Latar belakangnya berbeza kerana bapanya berasal dari Benin yang terletak di Afrika Barat, memberikannya banyak kelebihan yang tidak ada dalam sukan bola keranjang berbanding pemain-pemain Jepun lain.

Mempunyai ketinggian 203 cm ketika ini, Hachimura memulakan karier bola keranjang sejak sekolah rendah lagi. Dia mula bermain di peringkat menengah sebelum  menyambung pendidikan di Universiti Gonzaga, Washington, Amerika Syarikat. Menyertai pertandingan NCAA di Amerika Syarikat meledakkan bakatnya sehinggakan nama Hachimura diramalkan akan terpilih untuk masuk ke liga professional NBA Amerika Syarikat dalam satu musim lagi.

Turut sama menantikan peluang ke NBA adalah Yuta Watanabe, yang sudahpun mewakili pasukan senior kebangsaan Jepun serta mempamerkan aksi bertenaga dalam liga NCAA. Bagi Chikara Tanaka, seorang lagi prodigi berusia 15 tahun berketurunan kacukan Jepun-Amerika , dia dikatakan sudah layak menyertai pasukan kebangsaan Jepun pada usia semuda itu.

Yuta Watanabe baru saja ditawarkan kontrak untuk bermain dalam liga bola keranjang NBA bersama Memphis Grizzlies menjadikan beliau pemain kedua Jepun akan bermain dalam liga tersebut.

Kualiti pemain-pemain bola keranjang Jepun dilihat masih belum cukup menyerlah yang mampu menyaingi kualiti yang ditunjukkan pemain-pemain bola sepak negara mereka di luar negara, seperti Keisuke Honda, Shinji Kagawa, Hidetoshi Nakata dan Shunsuke Nakamura namun suara-suara yang percaya akan berlaku fenomena serupa di kalangan pemain bola keranjang Jepun semakin kuat kedengaran, hari demi hari.

Secara statistiknya, bola keranjang bukanlah sukan paling popular di Jepun. Bagaimanapun, Jepun kerap dikreditkan sebagai negara yang mempopularkan bola keranjang ke seluruh dunia dengan menggunakan kaedah yang luar biasa.

Rekod rasmi penjualan komik 'Slam Dunk' hasil karya Takehiko Inoue yang diterbitkan pada tahun 1990 hingga 1996 adalah 122 juta naskhah di seluruh dunia. Jauh melebihi jumlah jualan satu lagi komik legenda Jepun, 'Captain Tsubasa' yang bertemakan bola sepak. Slam Dunk diletakkan dalam senarai nombor 2 paling popular di kalangan rakyat Jepun pada satu soal selidik tahun 2012.

Berikutan pengaruhnya yang besar, memang mustahil untuk kita mendapatkan angka yang jelas berapakah jumlah individu yang mula bermain bola keranjang disebabkan oleh kisah dalam komik itu - yang digerakkan oleh watak utamanya seorang pemain bola keranjang bidan terjun bernama Sakuragi Hanamichi. Namun jumlahnya sudah tentu ramai. Di Jepun saja pengaruhnya cukup besar.

'Captain Tsubasa' kerap kali diperkatakan sebagai punca minat terhadap sukan bola sepak yang mendalam, di kalangan masyarakat Jepun. Komik bergenre 'spokon' yang membawa maksud komik bertemakan sukan, merupakan sesuatu yang amat popular di sana. Bagaimanapun, realitinya ketika episod pertama Slam Dunk diterbitkan, bola keranjang bukanlah satu sukan yang menjadi kegilaan negara mereka. Slam Dunk terbit ketika masyarakat Jepun tidak memerlukannya.

Bagi memastikan karyanya lepas untuk diterbitkan, Takehiko Inoue melakukan beberapa perubahan pada jalan ceritanya. Beliau sedar sebuah komik berasaskan bola keranjang tidak mampu diterima pasaran ketika itu, sebaik komik bertema sukan yang lain seperti bola sepak dan besbol.

Dalam episod pertama, Inoue memilih untuk hanya memaparkan kisah remaja biasa, waktu persekolahan, permusuhan antara rakan sekelas dan rasa suka sama suka yang kerap terjadi di sekolah. Bagi pembaca Slam Dunk kali pertama, tidak ada sesiapa akan lupa bagaimana watak utama Sakuragi Hanamichi ditolak cintanya oleh gadis yang ke 50 dalam hidupnya.

Walaupun begitu, pembaca mula mendekati watak yang dihasilkan dengan begitu cermat seiras dengan individu yang dapat kita lihat hari ke hari. Asas identiti wataknya kukuh. Watak sampingannya turut diberikan jalan cerita khusus. Lukisannya memaparkan ekspresi yang membantu menyampaikan apa yang ingin disampaikan dengan sempurna. Semuanya hidup.

Tanpa sedar pembaca tidak lagi peduli bila jalan ceritanya berubah ketika Sakuragi mula memijak lantai gelanggang bola keranjang dan fokus dialihkan kepada sukan tersebut. Setiap perlawanan yang dipaparkan membawa jalan ceritanya sendiri dan semua watak yang ada, tak kira lawan atau kawan, membawa identiti yang eksklusif yang hanya ada pada mereka.

Inoue mengambil pendekatan berbeza dengan mengolah latar belakang watak pembantu jauh lebih mendalam berbanding Sakuragi Hanamichi, yang langsung tidak dijelaskan kepada pembaca, siapakah dirinya yang sebenar. Ini menjadikan kita lebih mudah meletakkan diri kita ke dalam kasut Sakuragi kerana setiap orang boleh mempunyai idea sendiri siapa Sakuragi, berdasarkan pengamatan kita sendiri.

'Slam Dunk' layak dikatakan antara salah satu kisah tentang kedewasaan terbaik pernah dihasilkan mana-mana pengkarya, dalam mana-mana format sekalipun. Setiap langkah yang mengubah watak-watak divisualkan cukup mudah difahami dibantu oleh fokus kepada Sakuragi dan rakan-rakannya. Inoue membuktikan kebolehannya menggarap jalan cerita menggabungkan elemen-elemen ironi yang menyayat hati, namun tetap membuatkan kita tersenyum pada penghujungnya.

Salah satu elemen yang jarang diperkatakan berkenaan Slam Dunk adalah paparan perbezaan kelas masyarakat Jepun dalam komik tersebut. Pemain-pemain pasukan Shohoku yang diwakili oleh Sakuragi Hanamichi, majoritinya datang daripada keluarga-keluarga kurang berkemampuan yang menyebabkan mereka mempunyai isu serta masalah dalam hidup.

Pasukan-pasukan lawan Shohoku, seperti pasukan Kainan walau datang dari daerah yang sama, ternyata berada dalam status yang berbeza -  baik dari segi pendapatan dan kemampuan ekonomi, malahan mempunyai tingkah laku yang dilihat jauh lebih terpelajar berbanding pemain-pemain Shohoku.

Inoue mengambil langkah menjadikan sekumpulan pelajar-pelajar bermasalah ini sebagai watak utama sebagai satu simbol pertarungan kelas masyarakat. Gaya rambut yang berbeza, cara percakapan yang kasar serta emosi yang sangat mudah menimbulkan atau membalas provokasi dimiliki setiap pemain Shohoku yang datang dari keluarga berpendapatan rendah. Namun garapan cermat Inoue membuatkan kita menerima watak-watak ini sedemikian rupa, menjelaskan kepada kita mereka sedemikian kerana tidak bernasib baik serta dipandang serong masyarakat sendiri.

Kisah evolusi Sakuragi daripada seorang samseng jalanan kepada seorang pemain yang mula menjadikan gelanggang bola keranjang sebagai tempat dia menemui nilai baik dalam diri dan belajar menghargai orang sekelilingnya, merupakan satu metafora ketidakadilan yang berlaku dalam struktur masyarakat, bukan sahaja di Jepun, malahan di seluruh dunia.

Apa yang jelas sekali, Slam Dunk merupakan satu naskhah cinta Inoue yang sempurna kepada sukan yang sangat diminatinya. Slam Dunk terbit semasa liga NBA baru sahaja hendak meletup di seluruh dunia, ketika Michael Jordan baru diangkat sebagai dutanya dalam usaha membawa sukan tersebut kepada peringkat lebih global.

Tidak ramai menyedari Inoue menggunakan karyanya untuk mendidik pembacanya tentang sejarah-sejarah dan insiden paling diingati yang pernah berlaku dalam kejohanan NBA. Dalam satu episod, watak utama Sakuragi tersalah menghantar bola kepada pemain lawan sehingga menyebabkan kekalahan pasukannya sebenarnya mirip insiden serupa, ketika hantaran Isiah Thomas dirampas sehingga menyebabkan pasukannya tewas dengan satu jaringan saat terakhir.

Pertarungan satu lawan satu antara bintang pasukan Shohoku, Rukawa Kaede dan Akira Sendoh, prodigi bola keranjang daerah yang berjiran dengan mereka juga mirip perlawanan di antara Larry Bird dan Dominique Wilkins dalam perlawan ke 7 pusingan kalah mati NBA pada tahun 1988.

Bagi pembaca komik yang tidak menggemari sukan bola keranjang, apa yang berlaku dalam setiap panel Slam Dunk adalah sebuah kisah yang cukup menghiburkan. Bagi mereka yang gilakan bola keranjang, apa yang dipaparkan Inoue, setiap aksi, setiap insiden, setiap saat mendebarkan - semuanya jelas diinspirasikan daripada minat mendalam Inoue terhadap sukan bola keranjang dan liga NBA Amerika Syarikat, menjadi penghormatan tertinggi yang mampu dibuat Inoue terhadap tradisi sukan bola keranjang di seluruh dunia.

Slam Dunk berjaya melakukan sesuatu yang jarang dapat dipaparkan dengan berkesan dalam komik - penamat yang tidak gembira tetapi sangat efektif. Sakuragi dan pasukannya terkeluar daripada persaingan pada peringkat awal lagi selepas mereka berjaya menewaskan pasukan nombor 1 sekolah tinggi di Jepun.

Inoue memilih untuk tidak memberikan penamat gembira kepada Slam Dunk.

Bagaimanapun, penamat yang tidak sempurna itu mengajar pembacanya satu perkara penting tentang hidup; walau sekuat mana pun kita berusaha, ganjarannya tidak pasti akan kita terima. Mesejnya jelas dalam episod akhir komik ini; sama ada kalah atau menang, apa yang penting adalah perjalanannya. Berada dalam keadaan lebih baik berbanding sebelumnya adalah matlamat setiap insan dan bukan hanya sekadar cuba mengejar kemenangan.

Sukan bola keranjang di Jepun masih lagi tidak diterima seperti yang diharapkan Inoue walaupun Slam Dunk menjadi fenomena di negaranya dan seluruh dunia. Masih sukar untuk masyarakat Jepun bermain bola keranjang berikutan fasiliti yang ada agak terhad berbanding sukan-sukan lain.

Walaupun begitu, pengaruh komik Slam Dunk membantu mengubah penerimaan masyarakat Jepun terhadap sukan bola keranjang dan kesannya semakin lama semakin dirasai negara mereka.

Kelab bola keranjang menjadi kelab sukan paling popular di sekolah-sekolah dan menjadi sukan paling kerap dimainkan pelajar perempuan sekolah tinggi di Jepun. Pertandingan di antara sekolah di Jepun tetap mempunyai peminat setia tersendiri, dengan aksi Rui Hachimura semasa dia bermain dengan sekolahnya mampu menarik minat 10,000 orang penonton untuk ke stadium.

Hachimura, Watanabe, Tanaka akan menjadi generasi baru pemain bola keranjang Jepun yang bakal bertanding di dua kejohanan besar iaitu Piala Dunia FIBA 2019 dan Temasya Olimpik Tokyo pada tahun 2020. Pasukan bola keranjang wanita Jepun pula sudah merasai kejayaan lebih membanggakan, memenangi Piala Asia tiga kali berturut-turut serta melayakkan diri ke suku akhir acara Olimpik 2016, sebelum tewas kepada pasukan pilihan Amerika Syarikat yang memenangi pingat emas.

Mereka adalah generasi terawal pemain-pemain yang lahir dalam budaya bola keranjang yang telah dicorakkan oleh penerbitan Slam Dunk.

Sekiranya direnungkan, amat pelik sekali bagaimana sebuah komik berjaya memecah fabrik sosial masyarakat Jepun, mengembangkan sejenis sukan kurang popular menjadi identiti masyarakat, hingga berjaya menginspirasikan generasi muda Jepun berdekad lamanya.

30 tahun selepas diterbitkan kali pertama, magik yang divisualisasikan hasil karya Takehiko Inoue ini tetap kekal segar untuk bacaan kali keberapa pun, mencorakkan pelapis baru pemain bola keranjang di Jepun yang kini sudah nampak bersedia serta tidak lagi takut mahu menggoncangkan dunia sukan antarabangsa.

Terjemahan dan olahan semula artikel 'Why Basketball Is a Slam Dunk in Japan yang diterbitkan pada 13 Jun 2018.


Kisah 6 Penumpang Cina Terselamat Dalam Tragedi Titanic Yang Tak Diceritakan Sejarah

Pada 15 April 1912, dianggarkan seramai 2,224 berada di atas kapal RMS Titanic ketika mana ia tenggelam ke dalam lautan berais Atlantik Utara, dan hanya kira-kira 700 penumpang sahaja yang terselamat.

Namun kini, selepas lebih daripada 100 tahun kemudian, kisah mengenai 6 orang daripada 700 nyawa yang terselamat dan mengapa kisah mereka dilupakan, baru sahaja diketahui dunia.

Semuanya disebabkan oleh sebuah dokumentari yang diberi nama "The Six", yang dijangka dikeluarkan pada akhir 2018, yang mana dunia akan mengetahui kisah 6 orang Cina yang terselamat dari Titanic dan tidak pernah mendapat perhatian sewajarnya.

Lee Bing, Fang Lang, Chang Chip, Ah Lam, Chung Foo, Ling Hee, Lee Ling dan Len Lam merupakan penumpang kelas ketiga yang semuanya tersenarai dalam satu tiket ketika mereka menempah untuk menaiki kapal Titanic.

Mereka telah bekerja dalam kapal kargo di antara China dan Eropah, dan seperti kebanyakan penumpang kelas ketiga yang lain, mereka mungkin bertekad untuk memulakan kehidupan baru di Amerika Syarikat.

Dipercayai bahawa Lee Ling dan Len Lam telah terkorban tenggelam bersama-sama Titanic, namun 6 yang lain terselamat.

Beberapa di antara mereka terselamat dengan berjaya menaiki bot penyelamat terakhir dan yang lain dengan berpaut kepada serpihan kapal di laut.

Dan disebabkan mereka orang Cina, segalanya sukar bagi mereka. Butiran terperinci tentang kisah bagaimana mereka terselamat adalah terhad.

Namun menurut satu sumber, pegawai yang menguruskan bot penyelamat yang mana direnangi oleh salah seorang daripada mereka, ragu-ragu untuk membenarkannya menaiki bot tersebut.

Pegawai tersebut memberitahu bahawa ada orang lain yang lebih berharga untuk diselamatkan berbanding individu tersebut.

Namun, mereka yang berada di atas bos tersebut telah memujuk pegawai itu untuk membenarkannya menaiki bot.

Walaupun media yang tergilakan kisah Titanic dan bersemangat menceritakan kisah mereka yang terselamat dan yang terbunuh akibat tragedi itu, namun ia hanyalah dikhaskan untuk penumpang British dan Amerika Syarikat sahaja.

Malah, dalam satu-satunya laporan media mengenai 6 orang Cina yang terselamat ini, telah direndah-rendahkan dan dituduh telah menyembunyikan diri di dalam bot penyelamat tersebut di mana mereka "dijumpai, terjerumus di bawah kerusi".

Salah seorang daripada daripada mereka yang terselamat (bukan daripada 6 orang Cina tersebut) memberitahu bahawa salah seorang daripada lelaki Cina itu bekerja keras dalam mengayuh bot mereka.

Apabila keenam-enam orang Cina ini sampai ke Amerika Syarikat selepas kejadian, mereka tidak diberikan sambutan yang hangat seperti mana diterima oleh orang lain.

Malah, menurut Steven Scwankert, ketua ahli sejarah bagi dokumentari The Six ini mengatakan bahawa:

"6 orang Cina tersebut terselamat daripada insiden itu dan 24 jam kemudian mereka dipadam daripada kisah itu,".

Tindakan perkauman terhadap orang-orang Cina mempunyai sejarah yang panjang di Amerika Syarikat, namun ia merupakan isu yang hangat untuk berdekad-dekad yang menyelubungi tragedi Titanic.

Dengan ramai warga Amerika Syarikat bimbangkan akan peningkatan migran China dan bagaimana ia akan memberikan kesan kepada politik dan ekonomi mereka, kerajaan telah meletakkan beberapa kuota terhadap kemasukan migran China.

Akta Pengecualian Cina 1882 menggantung kemasukan migran Cina ke Amerika Syarikat selama 10 tahun dan ia diperbaharui pada tahun 1892.

Akhirnya, ada tahun 1902, kemasukan migran Cina telah diharamkan secara terang-terangan, menjadikannya sebagai langkah pertama terhadap sesebuah etnik atau bangsa dalam sejarah Amerika Syarikat.

Sehinggalah pada tahun 1943, apabila China berperang bersama-sama kuasa Allied ketika Perang Dunia Kedua, membuatkan warga China menjadi layak untuk mendapat kewarganegaraan Amerika.

Selepas terselamat daripada antara salah satu bencana laut terdahsyat dalam sejarah moden, enam warga China ini telah dipaksa untuk keluar daripada Amerika Syarikat.

Dan hampir seratus tahun selepas itu, ia tidak diketahui apa yang berlaku kepada mereka, sehinggalah krew-krew dokumentari The Six melakukan pencarian.

Ia bukanlah tugas yang mudah, bukan sahaja kerana 100 tahun telah berlalu, tetapi kerana seperti mana yang dijelaskan oleh direktor Arthur Jones:

"Sejarah keluarga Cina adalah tersangat sukar dicari, terutamanya dokumen dalam bahasa Inggeris seperti rekod perkapalan, di mana nama-nama disalin secara tidak konsisten,".

Namun disebabkan kerja keras para penyelidik, ahli sejarah dan kempen media sosial besar-besaran, mereka berjaya menjejaki setiap langkah 6 orang yang terselamat ini selepas mereka seolah-olah hilang daripada sejarah.

Jejak itu kebanyakannya membawa ke China yang mana telah diramalkan sebelum itu. Walau bagaimanapun, dalam satu kes, salah seorang daripada mereka kembali ke Amerika Syarikat, negara yang pernah menutup pintunya terhadap mereka.


Bagaimana Industri Berita Palsu Menjana Ratusan Ribu Ringgit Sebulan

Kemenangan Donald Trump dalam Pilihan Raya Amerika Syarikat pada tahun 2016 merupakan satu keputusan yang mengejutkan seluruh dunia. Walaupun tidak mempunyai latar belakang politik dan tidak mempunyai profesionalisma sebagai seorang pemimpin, beliau berjaya mengalahkan pencabarnya dan seterusnya menjadi Presiden Amerika Syarikat yang baru menggantikan Barrack Obama.

Terdapat beberapa teori dan pendapat mengenai kemenangan Donald Trump ini antaranya peratusan pengundi yang rendah membolehkan Donald Trump yang mempunyai ramai penyokong fanatik ini menang mudah ke atas lawannya. Walaupun dakwaan ini seakan-akan benar, sebenarnya terdapat satu lagi faktor yang mungkin memberikan kemenangan kepada Donald Trump, iaitu penyebaran berita tidak benar atau berita palsu.

Apabila musim pilihan raya, maka setiap pengguna internet akan ghairah mencari informasi-informasi berkaitan pilihan raya terutamanya mengenai calon yang bertanding. Akibat daripada keghairahan ini, kebiasaannya pengguna sosial media tidak akan berfikir panjang untuk berkongsi sesuatu informasi yang diperolehi di akaun laman sosial mereka.

Maka, bagi golongan yang optimistik dan bijak mengambil kesempatan, mereka memandang suasana ini sebagai satu peluang cerah untuk menjana ratusan ribu ringgit melalui penulisan berita palsu. Wang ini biasanya dijana apabila pembaca mengklik iklan yang diletakkan di laman web mereka.

Mengikut statistik, beberapa bulan sebelum berlangsungnya pilihan raya Presiden Amerika Syarikat, pengguna laman sosial Facebook lebih banyak berkongsi berita palsu berbanding berita sebenar. Menariknya, berdasarkan kajian, kebanyakan berita palsu yang viral ini datangnya daripada Macedonia, iaitu sebuah negara yang berada di utara Greece.

Mark Zuckerberg, iaitu CEO Facebook sendiri mengakui akan penyebaran berita palsu yang berasal daripada Macedonia ini. Video di bawah adalah sebuah dokumentari yang telah membongkar industri penulisan berita palsu di Macedonia.

Sewaktu musim pilihan raya Presiden Amerika Syarikat pada tahun 2016, pihak Facebook telah mengenalpasti terdapat kira-kira lebih 100 buah laman web yang memuatkan berita tidak benar. Kebanyakan laman web ini akan menghasilkan berita palsu yang akan memberi kelebihan buat calon daripada Parti Republikan, iaitu Donald Trump.

Antara salah seorang individu yang mengaku secara terbuka membuat penulisan berita palsu adalah Mirko Ceselkoski. Dengan gelaran "Pakar Strategi di Facebook", beliau secara terbuka mengaku beliau secara tidak sengaja telah membantu kemenangan Donald Trump dalam pilihan raya Presiden Amerika Syarikat.

Dalam temuramah yang dibuat, beliau juga mengaku melatih ribuan penulis menulis konten penulisan yang dikhaskan untuk pembaca daripada Amerika Syarikat dan konten ini termasuklah berita tidak benar. Malah, beliau juga dengan bangga mengatakan para pelajarnya juga secara tidak langsung telah membantu kemenangan Donald Trump dalam pilihan raya tersebut.

Menurut Mirko Ceselkoski, segalanya bermula sejak tahun 2000 lagi. Walau bagaimanapun, salah seorang pelajarnya secara tidak sengaja terjumpa lubuk membuat wang daripada teknik penulisan berita palsu ini ketika bereksperimen dengannya menjelang musim pilihan raya.

Berikut merupakan cara atau teknik yang diajar oleh Mirko Ceselkoski kepada para pelajarnya. Hendaklah diketahui bahawa apa yang diajar oleh beliau adalah satu perbuatan yang salah, tidak beretika dan tidak bermoral.

1. Membina laman web - Laman web yang dibina mestilah kelihatan profesional dan mudah dibaca. Ianya kelihatan seperti laman web besar lain yang memuatkan berita-berita terkini. Nama laman web tersebut juga mestilah seolah-olah melambangkan ianya berasal daripada Amerika Syarikat. Contohnya "The Denver Guardian".

2. Mencuri konten - Laman web tersebut akan dipenuhi dengan konten-konten yang dicuri daripada laman-laman web popular. Tajuk dan isinya akan diubah sedikit bagi menipu enjin carian bahawa ianya adalah konten original. Dalam banyak-banyak artikel, akan diletakkan beberapa artikel palsu yang memang bertujuan untuk menarik trafik ke laman web tersebut.

3. Membina halaman rasmi Facebook - Bagi memudahkan konten mudah viral, halaman Facebook rasmi perlulah dibina. Disinilah segala penulisan akan dikongsi. Kewujudan halaman rasmi Facebook ini akan memberikan gambaran bahawa laman web tersebut adalah autentik dan benar.

4. Meletakkan pelbagai jenis iklan dalam laman web - Iklan-iklan inilah punca utama pendapatan. Antara iklan yang biasa dipaparkan adalah iklan daripada Google Adsense.

5. Tajuk dan gambar yang menggemparkan - Apa yang membezakan laman web berita palsu ini dengan laman web biasa adalah penggunaan tajuk dan gambar yang menggemparkan. Penggunaan tajuk dan gambar yang menggemparkan ini merupakan "clickbait" yang akan menggalakkan orang ramai mengklik dan berkongsi artikel tersebut. Kedua perkara ini merupakan elemen paling penting. Berikut merupakan antara berita palsu dengan tajuk yang sangat menggemparkan:

Bagi memastikan penulisan yang dibuat mengikut standard bahasa Inggeris Amerika Syarikat, mereka juga kebiasaannya akan mencari penulis berbayar daripada Amerika Syarikat untuk menulis bagi pihak mereka. Mirko Ceselkoski juga mengatakan beberapa bulan sebelum musim pilihan raya dan ketika musim pilihan raya itu sendiri, terdapat beberapa orang pelajarnya yang mampu menjana pendapatan daripada penulisan berita palsu ini sehingga $100,000 sebulan.

Dalam wawancara ini juga, beliau mengakui apa yang dilakukan itu tidak bermoral dan beretika. Walau bagaimanapun, tiada undang-undang di Macedonia yang mengatakan bahawa apa yang dilakukannya itu adalah salah. Ketika ditanya mengenai pilihan raya Presiden Amerika Syarikat pada 2020, beliau mengatakan tetap akan melakukannya lagi akan tetapi menggunakan strategi yang sedikit berbeza.


Deep Dark Web: Sisi Gelap Internet Yang Ramai Tak Tahu

Selama anda menggunakan internet dan pelayar sesawang serta enjin carian, pernah tak anda ternampak atau terlihat istilah Dark Web dan Deep Web?

Kemungkinan tidak. Kebanyakan pengguna internet biasa tidak mengetahui mengenai 2 istilah ini, namun mereka yang lebih tegar dan advanced, pasti mengetahuinya.

iluminasi.com ingin kongsikan dengan pembaca berkenaan Dark Web dan Deep Web.

Istilah "deep web" dan "dark web" seringkali digunakan secara berganti-ganti, namun makna kedua-duanya adalah tidak sama.

Deep Web hanya merujuk kepada apa sahaja di laman sesawang yang tidak dapat ditemui menggunakan mesin carian seperti Google dan sebagainya.

Ini bermakna segala laman di sebalik paywall (akses terhad kepada pengguna yang telah membayar untuk melanggan laman web ini), apa-apa yang dilindungi dengan kata laluan atau apa-apa yang dihasilkan secara dalam proses dan tidak mempunyai URL kekal, semua perkara ini dikatakan terdiri daripada deep web kerana tidak wujud di permukaan laman sesawang.

Sebenarnya, anda mengakses deep web secara rutin setiap hari. E-mel dalam akaun Gmail anda, penyata bank dalam talian anda, intranet pejabat anda, mesej langsung di Twitter, foto yang anda muat naik ke Facebook dan disetkan kepada private.

Tidak diketahui betapa besarnya deep web ini, namun anggaran daripada para penyelidik mencadangkan ia mungkin merangkumi majoriti semua kandungan dalam talian.

Deep web juga boleh dirujuk sebagai web yang tidak kelihatan atau tersembunyi, menambahkan misteri kepada yang sebenarnya adalah agak biasa.

Bertentangan dengan deep web adalah surface web, yang mana semua kandungannya boleh dicari melalui enjin carian seperti Google.

Namun, ia tidak terhenti di situ sahaja. Deep web juga di mana maklumat mentah disimpan, sama ada sumber kerajaan, maklumat yang digunakan oleh para saintis atau dalam bentuk pangkalan data yang anda gunakan untuk penyelidikan sendiri.

Dark web adalah sebahagian daripada deep web, tetapi tidak sama. Bukan sahaja anda tak dapat menemuinya menggunakan enjin carian, malah anda tak boleh mengaksesnya melalui pelayar sesawang biasa.

Ini adalah salah satu daripada sisi internet yang gelap dan jahat yang dirujuk oleh media.

Dark web adalah "rumah" kepada laman sesawang yang dihoskan secara tanpa nama yang banyak berurusan dalam aktiviti haram.

Dalam sebuah kajian melibatkan lebih daripada 5,000 laman dark web, Daniel Moore dan Thomas Rid menemukan bahawa lebih daripada separuh daripadanya terlibat dalam aktiviti termasuklah berkaitan dengan dadah, ekstremisme, pornografi kanak-kanak dan senjata api.

Walaubagaimanapun, disebabkan oleh ia adalah cara yang berkesan untuk berkomunikasi dalam talian tanpa dikesan, dark web juga digunakan oleh pembangkan kerajaan atau wartawan di mana-mana negara di mana internet melalui penapisan ketat dan oleh mereka yang tidak mahu diperhatikan dalam talian.

Malah, enjin carian privasi Duck Duck Go menawarkan perkhidmatan tersembunyi bagi dark web.

Sebenarnya, enjin pencarian privasi-centric Duck Duck Go menjalankan perkhidmatan tersembunyi di web yang gelap.

Kebanyakan laman dalam dark web menggunakan alat enkripsi Tor, namun terdapat juga perkhidmatan lain seperti I2P dan Freenet.

Anda memerlukan perisian yang khurus untuk mengakses perkhidmatan-perkhidmatan ini dan laman yang menggunakannya. Ia tidak menyalahi undang-undang untuk melayari dark web di kebanyakan negara, namun menggunakan beberapa perkhidmatan dari dark web sudah pasti menyalahi undang-undang.

Penggunaan dark web adalah seperti melangkah semula ke zaman awal kewujudan internet. Laman-laman sesawang biasanya mempunyai paparan yang sangat asas dan biasa, serta terdapat beberapa enjin carian bagi membantu anda mencari apa yang anda mahukan.

Cara terbaik untuk mencari laman sesawang adalah melalui direktori seperti The Hidden Wiki, yang mana mengekalkan senarai kebanyakan daripadanya.

Perlu diketahui bahawa adalah sangat perlahan, yang mana kesan sampingan yang tak dapat dielakkan dalam proses persembunyian.

Pelayar Tor adalah aplikasi utama untuk mengakses dark web. Tor adalah singkatan kepada The Onion Router, satu metafora menunjukkan lapisan keselamatan yang berfungsi dalam menyembunyikan lokasi pengguna dan pelayar, membolehkan anda mengakses laman sesawang tersembunyi dengan akhiran domain ".onion".

Tor juga boleh digunakan untuk melayari laman sesawang biasa secara tersembunyi.

Penyelidikan oleh Daniel Moore dan Thomas Rid mencadangkan bahawa dark web hanyalah merangkumi 3% hingga 6% daripada trafik Tor, dengan majoriti pengguna memilih menggunakan Tor atas sebab-sebab privasi.

Namun, disebabkan oleh tahap kelajuan Tor yang sangat mengecewakan, ia tidak begitu berkesan untuk melayari laman web umum.

Jika anda mempunyai kembimbangan privasi, adalah lebih baik anda menggunakan perkhidmatan VPN. Untuk mula menggunakan Pelayar Tor adalah mudah, hanya muat turun dari TorProject.org yang tersedia untuk sistem operasi Windows, Mac, Linux dan Android.

Ketika menggunakan aplikasi ini buat kali pertama, anda akan dipaparkan untuk memilih sama ada boleh berhubung dengan Tor secara langsung (kebanyakan pengguna) atau jika anda perlu menetapkannya untuk sambungan internet yang ditapis atau proksi.

Pelayar Tor berfungsi seperti mana pelayar sesawang yang lain, tetapi dengan tetapan keselamatan tambahan.


6 Tuntutan Hak Cipta Yang Paling Gila Pernah Dibuat

Hak cipta dan cap dagangan adalah sejenis perlindungan yang diwujudkan bagi melindungi pencipta dan pemilik sesuatu ciptaan.

Namun, dalam kes-kes tertentu, terdapat pihak yang menyaman pihak lain menggunakan undang-undang ini atas alasan yang tersangat pelik dan tak masuk akal.

iluminasi.com kongsikan 6 tuntutan hak cipta yang paling pelik pernah dilakukan.

Jika anda salah seorang daripada mereka yang tidak boleh menyentuh makanan sebelum gambar diambil dan memuatnaik ke Instagram, maka anda mungkin tak mahu melancong ke Jerman.

Jika anda lakukan sedemikian di negara ini, chef tersebut mempunyai hak untuk menyaman anda dan ya, dia akan menang.

"Untuk makanan yang disusun dengan teliti di restoran terkenal, chef dianggap sebagai pencipta kerja tersebut. Sebelum ia boleh ditunjukkan kepada umum melalui Facebook atau lain-lain, kebenaran mesti terlebih dahulu diminta daripada chef tersebut,".

Undang-undang ini hanya boleh dikuatkuasakan jika chef tersebut melakukan usaha dalam menghasilkan hiasan hidangan tersebut. Oleh itu, anda mungkin terlepas jika mengambil gambar burger dari McDonald di Jerman.

Namun, jika hidangan itu dihiasi dengan sedikit hiasan, sebagai contoh renjisan daun bawang sekalipun, ia dianggap sebagai seni dan anda tak boleh mengambil gambar tanpa izin.

Setakat ini tiada siapa yang berani mencabar undang-undang ini kemungkinan disebabkan oleh hukuman yang tak sepadan dengan tindakan, namun ia menjadi perbualan orang ramai di negara ini.

Beberapa orang chef mengadu bahawa orang yang mengambil gambar makanan mereka sebagai "mengambil harta intelektual daripada restoran".

Banyak kedai-kedai dan restoran telah meletakkan papan tanda "tidak dibenarkan mengambil gambar" dan jika ada yang disaman, mahkamah tidak mempunyai pilihan selain daripada berpihak kepada pihak restoran.

Pada tahun 2014, seorang wanita dari United Kingdom, Laura Elizabeth Skywalker Matthews telah ditolak permohonan untuk memperbaharui passportnya, kerana namanya melanggar hak cipta.

Bagi pembelaan pihak pejabat passport, "Skywalker" bukanlah nama kelahiran Laura. Dia menambah nama tersebut pada tahun 2008.

Perubahan nama tersebut telah diluluskan dan Laura telah menerima lesen memandu dan kad bank baru, serta segala-galanya yang memaparkan nama barunya itu.

Hanya pejabat passport sahaja yang enggan meluluskan pembaharuan passport kepadanya, megnatakan bahawa mereka "tidak mengiktiraf perubahan nama kepada yang tertakluk kepada hak cipta atau cap dagangan".

Dan mereka terus menolak, sehingga Laura melalui peguamnya menyaman pihak pejabat dan memaksa mereka untuk meluluskannya.

Kisah ini sangat pelik, namun ia bukanlah kali pertama seseorang itu disaman disebabkan nama mereka.

Rapper dan penerbit terkenal, Dr. Dre pernah cuba menyaman seorang doktor pakar sakit puan bernama Dr. Drai atas alasan nama doktor tersebut "mengelirukan" membuatkan orang beranggapan itu adalah Dr. Dre.

Kes ini dipanjangkan ke mahkamah, di mana hakim terpaksa menjelaskan kepada Dr. Dre bahawa tak mungkin ada sesiapa yang akan tersilap beranggapan bahawa rapper itu telah bersara dan bertukar profesion kepada seorang pakar sakit puan.

Sejumlah petani telah berjuang menentang syarikat John Deere ke atas hak untuk membaiki traktor mereka. Traktor-traktor mereka yang baru dihasilkan dengan komputer terbina di dalam yang menyelia enjin, dan John Deere tidak membenarkan pemilik untuk membaiki enjin mereka sendiri.

Komputer tersebut memiliki kunci digital yang memerlukan anda memasukkan kunci sebelum melakukan apa-apa pembaikan, walaupun masalahnya adalah sekecil tali yang longgar.

Sekiranya traktor rosak, petani sama ada perlu melawat pengedar John Deere yang berlesan atau menunggu kakitangan mereka datang dan memasukkan kunci yang dikenakan bayaran asas RM920 ditambah dengan RM420 untuk setiap jam perkhidamatan pekerja John Deere.

Para petani boleh menggodam sistem komputer tersebut dengan menggunakan program atas talian, namun John Deere bersedia untuk menyaman sesiapa yang cuba melakukannya.

Mereka menganggap ia sebagai kecurian harta intelek dan akan menyaman sehingga RM2 juta dan 5 tahun penjara kepada sesiapa yang berani membaiki traktor milik sendiri tanpa membayar wang kepada mereka.

Kes ini sama seperti kes di atas. Louis Rossman menjana pendapatan dengan menunjukkan kepada orang ramai cara untuk membaiki alat elektronik di Youtube. Tetapi apabila dia memuatnaik video yang menunjukkan cara untuk membaiki MacBooks, Louis hampir kehilangan segalanya.

Pada tahun 2016, Apple telah mengutuskan sepucuk surat kepada Louis yang penuh dengan ancaman, menuduhnya melanggar hak cipta mereka dengan membiarkan orang melihat skema komputer mereka.

Butiran surat itu tidak pernah ditunjukkan kepada orang ramai tetapi Louis menyatakan dengan jelas bahawa Apple telah mengancam untuk menyerang kedainya, memusnahkan perniagaannya dan menutup saluran Youtubenya.

"Kami mempunyai hak untuk memperbaiki "sampah" (MacBooks) yang anda hasilkan," kata Louis di blognya. "Kami berhak membetulkan apa yang anda buat tanpa dikenakan bayaran sebanyak RM2,600 disebabkan terpaksa mendapatkan alat ganti daripada anda," tambahnya lagi.

Apple akhirnya membatalkan tuduhan kemungkinan kerana semua publisiti yang Louis berjaya hasilkan. Apple kemudian meneruskan usaha mereka menyaman perniagaan-perniagaan kecil dengan dakwaan yang sama seperti dikenakan terhadap Louis.

Pada tahun 2016, seorang jurugambar Carol Highsmith menerima surat cease-and-desist (surat agar menghentikan dan tidak memulakan semula perkara yang menyalahi undang-undang) daripada Getty Images.

Getty Images mengugutnya untuk mengheretnya ke mahkamah jika dia tidak menurunkan gambar (seperti di atas) yang dimuatnaik ke laman sesawangnya.

Perkara ini adalah tersangat pelik, kerana Carol adalah pemilik, yang mengambil gambat tersebut, dan dia memuatnaik ke domain awam.

Beberapa tahun sebelum itu, Carol telah mendermakan 100,000 daripada foto-fotonya kepada Perpustakaan Kongres supaya ia boleh digunakan tanpa sebarang bayaran oleh sesiapa sahaja yang mahu menggunakannya.

Perpustakaan Kongres melihat tindakan itu sebagai antara tindakan murah hati dalam sejarahnya, dan Getty Images, melihat ini sebagai satu tindakan yang boleh menjadikan mereka kaya dengan menggunakan hasil kerja orang lain.

Getty Images memfailkan hak cipta terhadap 18,755 gambar milik Carol itu dan mula menghantar surat ceast-and-desist kepada semua orang daripada menggunakannya, termasuklah Carol sendiri.

Carol dengan penuh kemarahan mengheret Getty Images ke mahkamah dengan saman sebanyak RM4 bilion, namun ia tidak berpihak kepadanya.

Mahkamah menyatakan bahawa: "Hasil kerja domain awam sering dikomersialkan dan pemilik asal tidak mempunyai kuasa untuk menghentikannya,".

Dengan kata lain, walaupun sumbangan Carol telah memberi semua orang hak yang sah untuk menggunakan gambarnya secara percuma, ia tidak dapat menghentikan Getty Images daripada mengancam orang untuk membayar kepada mereka atas penggunaan gambar-gambar tersebut.

Namun, Getty Images mengaku kesilapan mereka kerana menghantar surat tersebut kepada Carol

Rancangan animasi Family Guy telah menghasilkan satu babak 1 minit ke dalam salah satu daripada episod yang mana melihatkan karekter-karekternya berborak mengenai sebuah video yang dimuat naik ke lama Youtube.

Video tersebut adalah satu rakaman daripada sebuah permainan video lama yang dikenali sebagai Double Dribble, memaparkan bagaimana anda boleh melakukan lontara daripada penjuru gelanggang untuk mendapatkan 3 mata.

Video tersebut langsung tidak disunting, kecuali Family Guy menambah ulasan melalui karekter-karekter tersebut. Dan apa yang mengejutkan adalah, syarikat Fox tidak memohon kebenaran untuk menggunakan video.

Malah, selepas "mencuri" video tersebut, Fox memfailkan tuntutan hak cipta terhadap individu yang memuat naik video itu, orang yang mereka plagiat.

Video tersebut telah dimuat naik 7 tahun sebelum episod Family Guy itu, namun entah bagaimana Fox berjaya menurunkan video itu dan menggantikan dengan notis yang mengatakan: "Video ini mengandungi kandungan dari FOX, yang menyekatnya di atas alasan hak cipta.".

Individu tersebut yang memuat naik video tersebut melalui akaun Youtubenya, "sw1tched", tidak melakukan kekecohan, walaupun dia dengan mudah boleh memenangi tuntuntan terhadap Fox.

Apa yang dia mahukan hanyalah meminta mereka untuk membenarkannya memuatnaik semula videonya. Dia juga berterima kasih kepad Fox kerana mencuri video tersebut, megnatakan ia adalah publisiti percuma.


5 Info Berkaitan HFMD Penyakit Tangan, Kaki Dan Mulut

Ketika ini seluruh negara dilanda serangan Penyakit Tangan, Kaki dan Mulut (HFMD).

Sehingga 18 Julai 2018, sebanyak 33,425 kes dilaporkan di seluruh Malaysia membawa kepada penutupan 419 premis terdiri daripada taska, tadika dan sekolah.

HFMD adalah penyakit yang disebabkan oleh virus. Gejala-gejalanya termasuklah ulser atau luka, di dalam atau di sekeliling mulut, dan juga ruam atau lepuh pada tangan, kaki atau punggung.

Walaupun itu sangat tidak menyenangkan, ia juga tidak serius. Dan ketika ini masih ramai yang tidak mengetahui apa-apa mengenai penyakit berjangkit ini. iluminasi.com kongsikan 5 perkara mengenai HFMD yang anda patut tahu.

Virus-virus yang biasanya menyebabkan berlakunya penyakit dikenali sebagai coxsackievirus a16 and enterovirus 71. Anda mungkin pernah terdengar doktor anak-anak anda merujuknya sebagai virus coxsackie.

Sesiapa sahaja boleh dijangkiti penyakit ini termasuklah orang dewasa, namun kanak-kanak di bawah usia 10 tahun lebih terdedah kepadanya.

Anak-anak anda boleh dijangkiti HFMD melalui sentuhan dengan mereka yang mengalaminya, atau daripada sesuatu yang disentuh oleh pesekit HFMD.

Antaranya termasuklah mainan, alas meja, tombol pintu dan sebagainya. Ia lebih mudah tersebar ketika cuaca panas.

Tanda-tanda awal mungkin termasuk demam dan sakit tekak. Lepuh yang sangat sakit seperti luka kering boleh muncul pada bahagian dalam mulut atau lidah.

Pesakit juga akan mendapat ruam di bahagian telapak tangan atau kaki sehari atau dua hari selepas gejala pertama kelihatan. Ruam ini mungkin berubah menjadi lecur.

Tompok-tompok rata atau luka mungkin berlaku pada bahagian lutut, sikut atau punggung. Pesakit mungkin menunjukkan semua gejala-gejalan ini, atau satu atau dua sahaja.

Luka pada bahagian mulut boleh menyebabkan rasa sakit ketika menelan makanan. Pastikan anak-anak anda minum air dan dapatkan kalori yang cukup.

Doktor akan bertanyakan mengenai gejala-gejala anak anda dan mungkin akan melihat jika terdapat luka atau ruam. Ini biasanya sudah cukup untuk menentukan sama ada ia adalah HFMD tanpa sebarang ujian lain.

Namun doktor mungkin akan mengambil cebisan pada tekak, najis atau sampel darah untuk lebih pasti.

HFMD biasanya akan sembuh dalam masa 7 hingga 10 hari. Tiada rawatan untuk penyakit ini dan juga tiada vaksin. Anda boleh meredakan gejala-gejala pada anak anda dengan:

Kanak-kanak paling mudah berjangkit dalam 7 hari pertama. Namun, virus tersebut boleh tinggal di dalam badan selama beberapa hari atau minggu selepas semua gejala hilang.

Virus tersebut boleh merebak melalui air liur atau najisnya. Cara terbaik untuk mengelakkannya daripada berjangkit adalah dengan mencuci tangan dengan teliti.

Ibu bapa juga perlu mencuci tangan dengan bersih, selepas menukar lampin atau mengelap hingus anak yang dijangkiti.

Anak-anak anda haruslah bebas daripada demam dan gejala-gejala HFMD sebelum dibenarkan ke sekolah atau pusat asuhan kanak-kanak.

Jika anda tak pasti, rujuk kepada doktor sama ada anak-anak anda masih boleh menjangkiti kanak-kanak lain.

Perlu diketahui Penyakit Tangan, Kaki dan Mulut adalah tak sama dengan Penyakit Kaki dan Tangan, yang mana datang daripada virus lain dan hanya menjangkiti haiwan.